text:
16 JALJA
Chiqa yupaychäwi tuqit sayt’asiñamawa
¿Kamsis Bibliax santonakatxa?
K’ari yupaychäwinakan fiestanakaparuxa, ¿kunjamsa cristianonakax uñjapxi?
Yatiqatanakamatxa, ¿kunjamsa jan chuym ust’ayasa yaqhanakaru qhanañchasma?
AMUYT’AÑATAKI, phujumaru mä jaqixa jamasat q’añunakampi warantaspa, uk yatisaxa, ¿kamachasmasa? Jan jiwañatakixa yaqha phujutwa um waytasinxasmaxa. Ukampisa, jiskt’asiñamawa: “¿Uka q’añu uma umasax usutäpachätti?” sasa.
2 Niya ukhamjamarakiwa, k’ari yupaychäwinakaxa jan wali yatichäwinakampi, q’añu luräwinakampi phuqantatäpxiwa siw Bibliaxa (2 Corintios 6:17). Ukatwa wali wakisirixa uraqpach apnaqiri k’ari yupaychäwi “jach’a Babiloniata” mistxañaxa (Apocalipsis 18:2, 4). ¿Jumax mistxtati? Ukhamächixa, walik mistxtaxa. Jichhaxa, janiw k’ari yupaychäwi jaytañakïkiti, janirakiw uka yupaychäwit sarxäw sañakïkisa. Jan ukasti akham jiskt’asiñamawa: “Uka k’ari yupaychäwin luräwinakapaxa jan ukax yatichäwinakapasa, ¿jakäwijan utjaskakpachati?” sasa. Uka tuqit mä qhawqha uñacht’äwinak uñjañäni.
SANTONAKARU, JIWATANAKARU YUPAYCHAÑA
3 Santonaka jan ukax lurat diosanakwa yaqhipanakaxa utanakaparu nayratpach uchasipxi. ¿Juman utjaraktamti? Utjstamxa, inas jumatakix ukanakampipuni Diosar mayisiñjamächi, ukat inas wali munatächi. Ukampisa, kunjamsa Diosar yupaychañasa ukxa jupa pachpaw sañapa. Ukhamasti, Diosax janiw munkiti kuna kasta diosanaka apnaqañassa siw Bibliaxa (Éxodo 20:4, 5; Salmo 115:4-8; Isaías 42:8; 1 Juan 5:21). Ukatwa, chiqa yupaychäwiru makatañatakixa, t’unjxañamawa taqi kunanakatï k’ari yupaychäwinki ukanakxa. Jehová Diosaruxa “axtasiyiwa” ukanakaxa, ukhamarakiw jumax uñjañama (Deuteronomio 27:15).
4 Yaqhip k’ari yupaychäwinakanxa jiwatanakaruwa jach’añchapxaraki. Janir Bibliat chiqa yatiqkasaxa yaqhipax akhamwa amuyapxäna: jiwatanakaxa nayra jiwatanakamp chikasa jakasipkaspa, jakaskirinakarux yanapt’ankistaspasa jan ukax ñanqhachkistaspasa ukhama. Inas jumax jiwatanakaru sumachañataki ch’amachasirïsta. Ukampisa, kunjamtï 6 jaljan yatiqaniwayktanxa, jiwatanakax janiw kawkins jakapkiti. Ukatwa, jiwatanakampi parlañ munañaxa inamayaspaxa. Kuna arutï jiwat familiaramatjama ist’asinixa, janiw uka jiwat familiaraman arupäkiti, jan ukasti saxranakan arupawa. Ukatwa, Jehová Diosax Israel markaruxa iwxatayna, jan jiwatanakampi parlañ yanapxañapataki, jan kuna kasta layqasiñanaksa lurapxañapataki (Deuteronomio 18:10-12).
5 Kawkïri yupaychäwirutix jumax saraskayäta ukanxa santonakaru, jiwatanakaru yupaychapxchixa, ¿kamachasmasa? Uka tuqit Diosax kamsisa uka arunakapwa Bibliat sum liyt’añama. Jehová Diosarux sapürupuniw mayisiñama; chiqa yupaychäwinkañwa munta, jumjam amuyañwa munta sañamarakiwa (Isaías 55:9).
NAYRA CRISTIANONAKAXA JANIW NAVIDAD AMTAPXIRÏKÄNTI
6 Jiwasanakatï uñt’at fiestanaka amtaskakiñänixa k’ari yupaychäwinakampiwa yupaychäwisaru q’añuchsna. Navidadat parlt’añäni. Jesucriston yurit urupaw amtasi sapxiwa, niya taqpach cristianopxtwa siri yupaychäwinakawa Navidad amtapxi. Ukampisa, janiw kuna qillqatasa utjkiti Jesusan nayrïr arkirinakapaxa yurïwip amtapxirïnti uka tuqitxa. Los orígenes sagrados de las cosas profundas sat libroxa siwa: “Criston yurïwipata pä patak maranak saraqataruxa, janiw khitis yatkänti, ni yäqapkarakïnsa kunapachasa chiqpachapuni Jesusax yuritayna ukxa”.
7 Arkirinakapaxa Jesusan yurïw urupata yatkasinsa, janiw amtapkasapänti. ¿Kunatsa? Kunattix nayrïr cristiano nakatakixa “uka fiestanakaxa […] Diosar jan yupaychiri jaqinakan luräwinakapänwa” (Las cosas nuestras de cada día). Biblianxa, Jehová Diosar jan yupaychiri pä apnaqirinakan uruyäwitakwa qillqataxa (Génesis 40:20; Marcos 6:21). K’ari diosanakarurakiwa ukham uruyapxirïna. Sañäni, Roma markan utjasirinakaxa mayo phaxsit 24 urunak saraqataruw Diana sat diosaparuxa uruyapxirïna, ukat qhipürusti Intin Apolo diosaparurakiw uruyapxirïna. Ukhamasti, chiqa cristianonakax mara uruyasiñxa janiw amtapkänti, kunattix k’ari diosanakar yupaychañänwa.
8 Nayrir cristianonakaxa Jesusan yuriw urupxa, ak yatisarakiw jan amtapxirïkpachänti: nayra Greciankirinaka, Romankirinakawa uka mara uruyasiñanakxa yaqha amuyumpi amtapxirïna. Akham sapxirïnwa, sapa jaqixa jark’ir ajayuniwa, uka jaqi yurki uka uruwa uka ajayux ukankirïna ukat jakäwipansa uñjarakïnwa, sasa. Uka ajayusti mä diosampi mayachatänwa, uka diosaxa mara phuqir jaqin urupanwa mara phuqarakïna siw mä libroxa (The Lore of Birthdays). Ukham uruyasiñanakaxa janipuniw Jehová Diosatakix walïkaspati (Isaías 65:11, 12). Ukhamasti, ¿kunatsa walja jaqinakaxa Navidad amtapxpacha?
NAVIDADAN QALLTAPA
9 Jesusax aka Uraqiru jutkäna uka maranakatxa walja maranakaw pasxatayna, ukhaw diciembre phaxsit 25 urunak saraqat uru ajllipxatayna Jesusan yurïwipa amtañatakixa. Ukampisa Jesusax janiw diciembre phaxsinxa yurkänti.* Ukhamasti, ¿kunatsa uka uru ajllipxpachänxa? Cristianopxtwa sirinakaxa inas munapxchïna “uka markanakan fiestanakapa, cristiano fiestanakaru tukuyaña. […] Diciembre phaxsit 25 urunak saraqataruxa, Diosar jan yupaychir Roma markankirinakaxa […] ‘jach’a ch’aman Intin’ mistsunïwipwa uruyapxirïna” (Enciclopedia de la Religión Católica). Khaysa, Europa, inti jals tuqi markanakanxa, thaya pachanxa, kunapachatï Intis jayankxi ukapachaxa, uka markan utjasirinakaxa Intiruw uruyapxirïna saräwipat kutt’anxañapataki, ukhamat wasitat sum lupt’anxañapataki, junt’utatayanxañapataki. Diciembre phaxsit 25 urunak saraqatarusa Intis kutt’anxaspa ukhamwa amuyapxäna. Uka jaqinakaru cristianoptayañatakiwa uka fiestanakxa “cristianonakankaspasa” ukham tukuyapxatayna uka k’ari cristianonakan irpirinakapaxa.#
10 Navidadaxa Diosar jan yupaychirinakan fiestapawa ukax jaya maranakatpachwa yatisxi. Uka uruchäwixa janixay Bibliankchitixa, ukatwa 1600 maranakanxa Inglaterra markansa, Estados Unidos jach’a markan markanakapansa jark’atänxa. Navidad urun jan irnaqañ munirinakaxa multa apsutapxänwa. Uka qhipatwa, wasitata uka nayra costumbrenakaxa amtasxarakïna, ukat yaqha fiestanakampwa uñstayxapxarakïna. Navidadasti jach’a fiestjama uñjatäxarakiwa, ukat yaqha markanakansa ukhamarakiwa. Ukampisa Diosar kusisiyasa sarnaqañ munirinakaxa amuyasipxiwa, uka fiestanakaxa k’ari yupaychäwita jutatapa, ukatwa jan amtapkiti, ni ukham uñstayat yaqha fiestanaksa uruyapkarakiti.%
¿CHIQPACHANSA QALLTAPAT YATIÑAX WAKISITI?
11 Navidadasa ukat yaqha fiestanakasa janiw chiqap cristianonakan uñstayatäkiti, ukxa yaqhipanakax yatisipkiwa, ukampisa jupanakax walikïskaspasa ukhamwa amuyapxi. Jupanakax akham sapxiwa: janiw khitis k’ari yupaychäwin uñstayatjam uñjxiti, ukampisa familiampiw uka urux sum qamart’astanxa sasa. ¿Jumax ukhamarakti amuyta? Ukhamasti chiqa yupaychäwiru makatañxa familiamar munasiñawa jark’tamxa, janiw k’ari yupaychäwiru munasiñäkiti. Ukatxa ak yatiñamarakiwa, familia Inuqiri, Jehová Diosaxa, familiamampi kusisita sarnaqasiñamwa munaraki (Efesios 3:14,15, MT). Yaqha tuqinakatwa familiasaru kusisiysna, ukat Diosan chuymaparusa kusisiyaraksnawa. Apóstol Pablowa kunas wali wakisirix jiwasanakatakixa uk akham sas arsutayna: “Kun[a]tix Diosatakix askïki uk […] munapxapunim” sasa (Efesios 5:10).
12 Inas jumax akham amuyaraksta, uka fiestanakax janiw nayra amtampix uruyasxiti sasa. ¿Chiqpachansa qalltap yatiñaxa wakisiti? Wakisiwa. Sañäni, mä dulce axtkañ q’añu ñiq’in jaquntat uñjasma. ¿Aptasisin ch’amuntasmati? Janiwa; axtkañ q’añüchixaya. Uka dulcer uñtasita fiestanakaw utji, amuyataxa sumjamaspawa, ukampisa axtkañ q’añutwa uka fiestanakax juti. Chiqa yupaychäwiru makatañ munasaxa, Isaías profetjamawa amuyañasa. Taqi chuyma Diosar yupaychirinakaruxa sänwa: “Jan kuna q’añurus llamkt’apxamti” sasa (Isaías 52:11).
SUMA ARUNAKAMPIWA YATIQATANAKAMATA PARLT’AÑAMA
13 Inas uka costumbrenak jaytañax ch’amächini. Sañäni: irnaqir masinakamaxa, kunatsa uka fiestanakar jan sarkta sapxiristam ukhaxa, ¿kamachasmasa? ¿Navidad fiestan mä waxt’a churiristamsti? ¿Katuqañax waliskaspati? ¿Kamachasmasa chachamasa jan ukax warmimasa jan Bibliat jumjam yatkaspa ukhaxa? Uka fiestanakan yaqha wawanakaxa churäwinak katuqapxi, ¿wawanakamaxa uk jan uñch’ukipxañapatakixa kuns lurasma?
14 Ukhamanakan uñjasisaxa sum amuyt’asawa kuns säta kuns lurärakita. Amuyt’añataki, maynitix ¡feliz navidad! ¡Suma machaq maräpana! siristamxa, yuspärañamakiwa. Sapa kutitï jikisipxätaxa, inas irnaqir masimächisa, wakisispawa juk’ampi qhanañcht’aña. Suma arunakampiw qhanañchañama. Bibliaxa akhamwa iwxi: “Parlatanakamasti sumäñapapuniwa jan khitirus coler churirjama, sapa mayniru kunjam arusxatañsa yatipxañamarakiwa” sasa (Colosenses 4:6). Ukhamasti, chuymar jan usuyir arunakampiwa qhanañchañama kunjamsa uka costumbre tuqinakatxa amuyxta ukanaka. Waliskiw waxt’asiñasa, qamart’asiñasa, ukampisa yaqhüruw walispa, sasaw qhanañchañama.
15 ¿Maynitix uka fiestanakan waxt’aña muniristamsti? ¿Kamachasmasa? Inas akham sapxiristma: “Nayasti, juman aka fiesta jan fiestachirïtamxa yattwa, ukatpï aka waxt’a apanirapsmaxa” sasa. Inas jumatakixa uka waxt’a katuqañaxa walïskchispa, ukaxa janiw fiestar sarañ sañ munkiti. Ukampisa Bibliat yatiqatama jan yatkchixa, uka fiesta jan uruchxatamatxa wakisispawa yatiyañama. Ukawa sum qhanañchaspa kunatsa jumax waxt’a katuqasisaxa jan yaqha kutt’ayktaxa. Mä tuqitxa, inas khitis yant’añatakiki waxt’a apanirapiristam akham sasa: waxt’a mayisiñ laykuxa, Bibliat yatiqatanakapsa p’akintaspawa sasa. Ukham jaqinakat katuqañax janipuniw walïkaspati.
FAMILIARANAKAMARUX KAMSASMASA
16 ¿Familiaranakamaxa Biblian yatichäwinakaparjam jan sarnaqapkchixa kamachasmasa? Wasitata, suma arunakampiwa parlt’añama, janiw chuym usuyañamäkiti. Janiw wakiskiti sapa costumbrenakapata jiskhisiskañaxa. Arsüwiparuxa respetañamawa, kunjamtï jumax yatiqatanakamaru respetatäñ munktaxa ukhama (Mateo 7:12). Ukampisa, amuyasiñamawa janiw kunjamatsa uka fiestanakaru yanapt’añamäkiti. Maysa tuqitxa, amuyasiñamarakiwa, uka fiestar jan yanapt’irjamäkchi uka lurañanakxa luraskarakismawa. Kunjamtï yatktanxa, chuymamax sumäskañapatakipuniw sarnaqañamaxa (1 Timoteo 1:18, 19).
17 Fiestanakan yaqha wawanakaxa churäwinak katuqapxi, ¿wawanakamaxa uk jan uñch’ukipxañapatakixa kuns lurasma? Yaqhip awkinakaxa yaqha urunakawa wawanakaparuxa kunanaks churapxi. Ukhamatwa wawanakamaxa yaqha wawanakaru jan uñch’ukipkaniti. ¿Wawanakamataki wali suma churäwixa kunäspasa? Jupanakampïñataki tiempo apst’asiña, munasiñ uñacht’ayaña, ukanakawa.
CHIQA YUPAYCHÄWINKAÑÄNI
18 Diosar kusisiyañatakixa, k’ari yupaychäwitxa mistxañamawa, chiqa yupaychäwiruwa makatxañama. ¿Kunjamsa uk lurasma? Bibliax siwa: “Uñjasipxarakiñäni purapata wiytasiñasataki munasiñaru aski lurawinakampiru; tantachasiwisxa jan jaytanukusa, kamisatï yaqhipanakax ukaru yatitäpxi, ukatsipana purapat ch’amañcht’asisa, ukat juk’ampi, khä uru jak’achasisinkiri uñjasina” sasa (Hebreos 10:24, 25, MT). Diosax kunjamtï munki ukhamaruwa uka tantachäwinakanxa yupaychapxi, kusiskañ tantachäwinakawa (Salmo 22:22; 122:1). Chiqa chuymampi Jesusar arkirinakaxa, uka tantachäwinakanxa ‘maynit maynikamaw yanapt’asipxi’ (Romanos 1:12).
19 Chiqa yupaychäwi tuqitxa sayt’asirakismawa: Jehová Diosan Qhanañchirinakapampi kuntï Bibliat yatiqaskta uka tuqit yaqhanakaru parlasa. Chiqasa, walja jaqinakawa “llakt’atäsipki” akapachan jan wali luräwinaka uñjasinxa (Ezequiel 9:4). Inas jumax ukham jaqinaka uñt’sta. Bibliax kuntï jutïrpachataki siski uka tuqinakat yatiyma. Jan armasimti Bibliat yatiqkta uka yatichäwinakata yatichañxa, janirak armasimti chiqap cristianonakampi tantachasiñsa. Ukhamti lurätaxa, sapürutjamwa k’ari yupaychäwin costumbrenakapa armxätaxa. Jan payachasimti: chiqa yupaychäwiruti makatätaxa, wali kusisitaw sarnaqasïta, walja bendicionanakarakwa katuqäta (Malaquías 3:10).
KUNSA BIBLIAX YATICHI
- Chiqa yupaychäwinxa janiw santonakarusa jiwatanakarusa yupaychapkiti (Éxodo 20:4, 5; Deuteronomio 18:10-12).
- Diosar jan yupaychir jaqinakana uñstayat fiestanakaxa Diosatakix janiw walïkiti (Efesios 5:10).
- Suma arunakampi, sum amuyt’asawa cristianonakaxa yatiqatanakapatxa yaqhanakarux qhanañchañapa (Colosenses 4:6).
* Juk’ampi yatxatañataki siski ukwa uñxatäta.
# Diciembre phaxsit 25 urunak saraqat urxa ajllipxarakïnwa fiestanak utjatapata. Uka phaxsinxa 17 urut 24 urukamawa yapunakan diosaparux romanonakax uruyapxirïna. Uka fiestanwa manq’äwinakasa, umañanakasa, waxt’asiñanakasa utjirïna.
% Kunjamsa chiqap cristianonakaxa yaqha fiestanak uñjapxi uka tuqitxa, juk’ampi yatxatañataki siski ukanwa qhanañchasi.
Yatichäwin jiskt’anakapa
1, 2. K’ari yupaychäwiru jaytxasaxa, ¿kun jiskt’asiñamasa ukat kunatsa wakisispa uk jiskt’asiñaxa?
3. 1) ¿Bibliax santonak tuqitxa kamsisa, ukat yaqhipanakatakix kunatsa santonak jaytañax ch’amäpacha? 2) K’ari yupaychäwin apnaqapki ukanakax utjstamxa, ¿kamachañamasa?
4. 1) ¿Kunatsa inamayakïpacha jiwatanakaru yupaychañaxa? 2) Israel markarux Jehová Diosax janiw kuna kasta layqasiñanaksa lurapxätati sänwa, ¿kunatsa ukham sispachänxa?
5. Santonakaru jan ukax jiwatanakaru yupaychirïstaxa, ¿kamachañamasa?
6, 7. 1) ¿Navidadanxa khitiruw uruyasi sapxisa, ukat Jesusan arkirinakapax amtapxirïnti? 2) ¿Nayra patak maranakanxa uruyasiñat kamsapxirïnsa?
8. Kunatsa mara phuqäwip amtapxirïpachäna uka tuqit arst’ma.
9. Diciembre phaxsit 25 urunak saraqataruxa, ¿kunatsa Jesusan yurïwipa amtañataki ajllipxatayna?
10. ¿Kunatsa nayrax yaqhip jaqinakaxa Navidadxa jan amtapxirïkäna?
11. Kunatsa yaqhip jaqinakaxa fiestanakxa amtapxi, ukat jiwasanakatakixa kunas wali wakisirixa uka tuqit arst’ma.
12. Q’añu tuqit jutiri costumbrenaka fiestanaka apanukuñatakixa, ¿kuna amuyt’äwisa sum uñacht’ayistaspa?
13. ¿Kunatsa ch’amäspaxa fiestanak jaytxañaxa?
14, 15. ¿Kamachasmasa maynitix ¡feliz navidad! ¡Suma machaq maräpana! siristam ukhaxa, jan ukax kuns churiristam ukhaxa?
16. Fiesta tuqinakatxa, ¿familiaranakamaru jan chuyma usuyañatakixa kamachañamasa?
17. ¿Kuns lurasma wawanakamaxa fiestanakan yaqha wawanakaru jan uñch’ukipxañapatakixa?
18. ¿Kunjamsa cristianonakan tantachäwinakapaxa yanapt’aspa chiqa yupaychäwiru makatañxa?
19. ¿Kunatsa wakisix Bibliat yatiqatanakam yatiyañamaxa?


c: text/html

text:
26 YATICHÄWI
¿Kunjamsa Tantachasiñ Uta sumäskakiñapatak yanaptʼapjje?
Taqe Tantachasiñ Utanakaw Diosan qollan sutip apapjje, ukatwa uka Utajj qʼomäñapa ukat suma uñjatäñaparaki. Ukham lurañajj wali askiwa, ukhamatwa Jehová Diosar yupaychasirakispa. Cheqans taqeniw qʼomachañatak yanaptʼapjjaspa.
Tantachäwinak tukuyatarojj qʼomachañatak yanaptʼañajj wali askiwa. Sapa tantachäwi tukuyataruw tantachasirinakajj uka Uta qʼomachapjje ukat semanan mä kutiw jukʼamp sum qʼomachapjjaraki. Mä irpir chuymani, jan ukajj mä yanapiripaw kunjamsa qʼomachasini uk mä listarjam uñji, akarjama: pichsuña, piso qʼomachaña, aspiradoramp qʼomachaña, qʼañunak picharaña, sillanak qʼomachaña ukat yäpar uchaña, bañonak qʼom jarsuña, ventananaka espejonaka qʼomachaña, anqäjjanak askichaña ukat basuranak liwtaña. Ukat maran mä kutiw Tantachasiñ Uta kʼuchut kʼuchu sum qʼomachasiñaparaki. Wawanakar qʼomachayañas askirakiwa, ukhamatwa Diosar yupaychañ Utar respeto uñachtʼayapjjañapatak yatichasirakispa (Eclesiastés 5:1).
Tantachasiñ uta askichañatak yanaptʼañajj wali askipuniwa. Tantachasiñ Utan sumäskakiñapataki ukat jutïrin jan jilpach gastañatakejja, sapa maraw Uta manqhanaksa ukat anqäjjanaksa sum uñakipapjje, ukhamatwa kuna askichañas wakisi ukanak amuyapjje (2 Crónicas 24:13; 34:10). Tantachasiñ Utajj sumäki ukat qʼomäki ukhajja, Diosar yupaychañatak mä suma Utawa. Tantachasiñ Uta qʼomachirinakajja, uka Utar wali respetompi uñjapjjatapa ukat Jehová Diosar wal munasipjjatapwa uñachtʼayapjje (Salmo 122:1). Ukhamatwa yaqha jaqenakas Diosan markapar wali askit uñjapjjaraki (2 Corintios 6:3).
¿Kunatsa Jehová Diosan Qhanañchirinakapajj Diosar yupaychañ Utanakap sum uñjapjje?
¿Kunjamsa mä Tantachasiñ Utajj qʼomachasiñapa?

robotstxt: allowed

filter: keep


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Diosajj Jesús taypiw qhanañchi (1-3)
-
Paqallq congregacionanakatak aruntanaka (4-8)
-
Espíritu santow Juanarojj Tatitun urupar irpi (9-11)
-
Mä visionanwa Jesusarojj jachʼañchat uñjasi (12-20)
1 Aka arunakajja Jesucriston qhanañchat arunakawa, Diosaw juparojj qhanañchäna, ukhamat kunatï mä jukʼa tiempot paskani ukanakat esclavonakapar qhanañchañapataki. Diosan esclavopäki uka Juanar yatiyañapatakiw Jesusajj mä angelapar khitanïna, ukhamat kunanakatï jutïrin pasañapäkäna ukanak qhanañchañapataki.
2 Uka Juanaw Diosan arupatsa Jesucriston qhanañchäwipatsa yatiyäna, taqe kunanaktï uñjkäna ukanakwa jupajj yatiyäna.
3 Khititejj aka profecía arunak jachʼat liytʼki ukhamarak khitinakatejj ukan qellqat arunak istʼapki phoqapkaraki ukanakajja kusisipjjpan. Señalat tiempojj jakʼankjjewa.
4 Naya Juanajj Asia provinciankir paqallq congregacionanakaruw qellqanipjjsma:
“Khititejj jakaski, nayras jakaskarakïna, jichhajj jutaskaraki” uka Diosana ukhamaraki tronop nayraqatankki uka paqallqo espiritunakana wali khuyapayasiñapasa sumankañapasa jumanak taypin utjpan.
5 Khititejj “Suma Phoqeri Testigöki”, “jiwatanak taypita nayraqat jaktirïki”, “aka oraqenkir reyinakan Apnaqeripäki” uka Jesucriston khuyapayasiñapasa sumankañapasa jumanak taypin utjarakpan.
Jupajj wal jiwasarojj munasistu, pachpa wilapampiw juchanakasatsa salvistu.
6 Juparakiw Dios Awkipatakejj reyinakaru sacerdotenakaru tukuyistu. Jïsa, jachʼañchatäñasa chʼamanïñasa wiñayatak jupampïpan. Amén.
7 Jupajj qenayanakampiw jutani, taqenirakiw uñjapjjani; jupar lanzampi jununtirinakasa aka oraqenkir taqe tribunakasa jupa kawsaw llakisiñatjja chuymanakap leqʼesipjjani. Jïsa, ukajj phoqasipuniniwa. Amén.
8 “Nayätwa Alfasa Omegasa” siw Jehová Diosajja. Jupajja “khititejj jakaski, nayras jakaskarakïna, jichhajj jutaskaraki uka Taqe Chʼamani Diosawa”.
9 Naya Juanajja, jumanakan jilatamätwa, jumanakamp chikarakiw Jesusan arkiripjamajj tʼaqesta aguantarakta, jumanakamp chikarakiw reino katoqäjja. Nayajj Diosat parlataj layku Jesusjjat qhanañchataj laykurakiw Patmos sat islankayäta.
10 Espíritu santow nayarojj Tatitun urupar irpitäna. Nayajj qhepäjjajat maynin wali jachʼat artʼasinitapwa istʼarakta, mä trompetan tuktʼasitapjama,
11 akham siri: “Kuntï uñjkta ukjja mä rollor qellqantam, ukatjja Éfeso, Esmirna, Pérgamo, Tiatira, Sardis, Filadelfia, Laodicea markanakankir paqallqo congregacionanakar apayarakim” sasa.
12 Khitis parlaskitäna uk uñjañatakiw nayajj kutikipstta, kutikipstasajja qorit lurat paqallqo candelabronakwa uñjta.
13 Uka candelabronak taypinjja, jaqen yoqaparjamaw uñjta. Jupasti kayukam purir mä isimpi isthapitänwa, pechopajja qorit lurat mä wakʼampi wakʼantatarakïnwa.
14 Pʼeqepasa ñikʼutapasa janqʼo tʼawrjama, khunjama janqʼönwa, nayranakapas aqaskiri ninar uñtatarakïnwa,
15 kayunakapajj kunjamtï mä suma cobrejj hornon umatatayatajj kʼajtkejja ukhamaw kʼajtäna, arupajj kunjamtï jawirajj suynkejja ukhamaw suynäna.
16 Amparapanjja paqallqo warawaranakaw utjäna, lakapatsa purapar arini mä jachʼa ari espadaw mistunïna, ajanupasa kunjamtï intejj wal kʼajtkejja ukhamaw kʼajtäna.
17 Kunapachatï jupar uñjta ukhajja, kayunakap nayraqataruw jiwatjam jaqotatta.
Jupajj kupi amparapamp loqjjatasaw akham situ: “Jan ajjsaramti. Nayätwa Nayrïrisa, Qhepïrisa,
18 jakirisa. Nayajj jiwatäyätwa, jichhajj wiñayans wiñayatakiw jakaskta, jiwañana ukhamarak Sepulturana llavenakapsa nayaw katta.
19 Ukhamajj kunanaktï jumajj uñjkta, kunanakatï jichhajj pasaski, kunanakatï ukanak qhepat paskani ukanakjja qellqantam.
20 Jumajj kupi amparajan paqallqo warawaranak uñjkayäta ukanakasa, qorit lurat paqallqo candelabronak uñjkayäta ukanakasa, Diosan imantat amtapawa. Uka paqallqo warawaranakajja paqallqo congregacionanakan angelanakapawa, uka paqallqo candelabronakajj paqallqo congregacionanakarakiwa.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Apocalipsis 1
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Junio 12-18
LAMENTACIONES 1-5
Canción 128, oración
Qalltañatak mä qhawqha arunaka (3 min. jan ukajj minusa)
BIBLIAN SUMA YATICHÄWINAKAPA
“Suytʼañajj aguantañatakiw yanaptʼistu” (10 min.)
[Lamentaciones libron qhanañchäwipa sat video uñtayäta].
Lam 3:20, 21, 24, NM. Jeremiasajj pacienciampiw suytʼäna, Jehová Diosarus confiyarakïnwa (w12-S 1/6 pág. 14 párrs. 3, 4; w11 9/15 pág. 8 párr. 8).
Lam 3:26, 27, NM. Jan walinakar saykatañajja, jutïrin jan walinak aguantañatakiw yanaptʼistaspa (w07-S 1/6 pág. 11 párrs. 3, 4).
-
Suma yatichäwinak Bibliat thaqapjjañäni (8 min.)
Lam 2:17. Jerusalenat parlkäna uka arunakapatjja, ¿kawkïrsa Jehová Diosajj phoqawayi? (w07-S 1/6 pág. 9 párr. 4).
Lam 5:7. ¿Diosajj nayra awkinakasan jan wal lurapjjatapat castigistaspati? (w07-S 1/6 pág. 10 párr. 5).
Jichha semanan liytʼawayktan uka qellqatanakajja, ¿kunsa Jehová Diosat yatichistu?
Jichha semanan liytʼawayktan uka qellqatanakanjja, ¿kuna suma yatichäwinakas utjaraki?
-
Biblia liyiñataki (4 min. jan ukajj minusa): Lam 2:20-3:12.
SUM YATICHAÑATAK CHʼAMACHASIÑÄNI
Yatiyir sarañataki (2 min. jan ukajj minusa): g17.3 revistan nayrïr janan pʼeqeñchäwipa. Mayan kuttʼañatakiw mä jisktʼa jaytäta.
Wasitat kuttʼañataki (4 min. jan ukajj minusa): g17.3 revistan nayrïr janan pʼeqeñchäwipa. Tantachäwinakar jutañapatakiw invittʼäta.
Arstʼäwi (6 min. jan ukajj minusa): w11 9/15 págs. 9, 10 párrs. 11-13. Pʼeqeñchäwi: Nayaw juman herenciamäyäjja.
CRISTIANJAM JAKAÑATAKI
Canción 126
Congregacionataki ewjjtʼanaka (8 min.): Janitï congregacionataki ewjjtʼanakajj utjkani ukhajja, Anuario librot “Oraqpachan Jilïr Irpirinakan qellqanitapa” uka cartat yatjjatasispa (yb17-S págs. 2-5).
Kunanaksa Diosan markapajj luraski (7 min.): 2017, junio phajjsitak wakichata Kunanaksa Diosan markapajj luraski sat video uñtayäta.
Congregacionan Bibliat yatjjatañataki (30 min.): kr 13 yatichäwi, párrs. 33, 34, “jachʼa Tribunalankirinakajj Diosan Reinopat yatiyasiñapatakiw yanaptʼapjje”sat recuadrompi ukat “¿Kunsa jumajj Diosan Reinopat amuyta?” sat jisktʼanakampi.
Tantachäwit amtañataki ukat kunanakas jutïr semanajj yatjjatasini ukanak amtayañataki (3 min.)
Canción 100, oración


text:
4 YATICHÄWI
¿Khitis Jesucristojja?
1, 2. 1) Wali uñtʼat mä jaqen sutip yatisakejj ¿kunjam jaqes uk yatsnati? Uk qhanañchtʼam. 2) ¿Jaqenakajj Jesusat kamsapjjesa?
AKAPACHANJJA wali uñtʼat jaqenakajj waljaw utji. Inas jumajj yaqhep wali uñtʼat jaqenakan sutip yatsta. Uka jaqenakan sutip yatkstasa, janiw jupanakar sum uñtʼktati, janiw kunjam jaqëpjjesa, kunanaksa jakäwipan lurapjje ukanak yatktati.
2 Jesucristojj aka oraqen jakkäna uka tiempot niya pä waranqa maranakas pasjjchejja, jupat parlir istʼirïpachätawa. Walja jaqenakajja, Jesusajj kunjam jaqënsa uk janiw sum yatipkiti. Yaqhepajj suma jaqënwa sasaw sapjje, yaqhepasti mä profetänwa sapjjarakiwa, yaqhepajj Diosawa sasaw sapjjaraki. Jumajj ¿kamsasmasa? (12 qhanañchäwi uñjjattʼäta).
3. ¿Kunatsa Jehová Diosampiru Jesucristompir uñtʼañajj wakisi?
3 Jesusat kunatï cheqäki uk yatiñajj wali wakiskiriwa. ¿Kunatsa? Biblianjja siwa: “Khitinakatï wiñay jakañ katoqapkani ukanakajja juma sapa cheqpach Diosar uñtʼasipkakiñapawa jumajj khitankta uka Jesucristorus ukhamarakiw uñtʼasipkakiñapa” sasa (Juan 17:3). Jumatï Jehová Diosatsa Jesusatsa kunatï cheqäki uk yateqäta ukhajja, paraíso oraqen wiñayatakiw jakasïta (Juan 14:6). Ukhamarus Jesusat yateqañajj jakäwisan wal yanaptʼarakistani, jupajj kunjamsa sum jakassna, kunjamsa mayninakampis sum apassna ukanakwa jakäwipampejj yatichäna (Juan 13:34, 35). Nayrïr yatichäwinjja, Jehová Diosajj kunjam Diosasa uka toqetwa yateqtanjja. Jichhajj Jesusat kunsa Bibliajj yatichi uk yateqarakiñäni.
“MESIASARUW JIKJJATAPJJTA”
4. Mesías, Cristo uka arunakajj ¿kamsañsa muni?
4 Jesusajj janïr naskäna ukapachaw Jehová Diosajj Mesiasaruwa, jan ukajj Cristoruw khitanëjja sasin Biblian qellqayäna. Mesías arojj hebreo arut juti, Cristo arusti griego arut jutaraki. Uka arunakajj “ajllita” sañ muni, Diosajj amtanakap phoqañapatakiw Mesiasar ajllïna. Mesiasajj Diosan taqe arsutanakap phoqasiñapatakiw yanaptʼani. Jichhürunakansa, Jesusajj jakäwisan yanaptʼarakistaspawa. Jesusajj janïr naskäna ukhajja, “¿Mesiasajj khitïpachänisa?” sasaw waljanejj jisktʼasipjjäna.
5. ¿Jesusan discipulonakapajj jupan Mesiasätapat pächasipjjänti?
5 Jesusan Mesiasätapat janiw discipulonakapajj pächasipkänti (Juan 1:41). Apóstol Pedrojja “jumajj Cristötawa” sasaw Jesusar säna (Mateo 16:16). Jesusan Mesiasätapat ¿kunatsa jiwasajj jan pächasktanjja?
6. Jesusajj Mesiasätap amuyañatakejja, ¿kunjamsa Jehová Diosajj suma chuyman jaqenakar yanaptʼi?
6 Diosan profetanakapajja, janïr Jesusajj naskäna ukhaw kunjamas Mesiasajj jutañapäna uka toqet qellqapjjäna. Ukaw khitis Mesiasajj uk amuyapjjañapatakejj jaqenakar yanaptʼäna. ¿Kunjamsa yanaptʼäna? Amuytʼañataki, ¿kunjamatsa mä jan uñtʼat jaqerojj qhatun jikjjatasma? Maynitï uka jaqejj kunjamasa uk sum qhanañchiristam ukhajja, jankʼakiw jikjjatasma. Niya ukhamarakiw Jehová Diosajj profetanakap taypejj Mesiasat wali sum qhanañchäna. Mesiasajj kunanaksa lurañapäna, kunanakas jupar pasañapäna ukanak sum qhanañchäna. Uka profecianakan phoqasitapajja, Jesusajj Mesiasätap amuyapjjañapatakiw suma chuyman jaqenakar yanaptʼäna, jichhürunakansa ukhamarakiw yanaptʼaski.
7. ¿Kawkïr profecianakas Jesusajj Mesiasätap uñachtʼayi?
7 Uka profecianakat pay uñjañäni. Maya, Miqueas profetajja, Mesiasajj Belén sat mä jiskʼa markanwa nasini sasaw qellqäna, uka arunakajj 700 maranak nayraw qellqasjjäna (Miqueas 5:2). ¡Jesusajj uka markanpunwa nasïna! (Mateo 2:1, 3-9). Paya, Daniel profetajja, Mesiasajj 29 (d.C.) * maranwa uñstani sasaw qellqarakïna (Daniel 9:25). Mesiasat parlir uka pä profeciasa mayni profecianakasa, Jesusajj cheqapuni Mesiasätapwa uñachtʼayi (13 qhanañchäwi uñjjattʼäta).
8, 9. ¿Kunjamatsa Jesusan Mesiasätapajj yatisïna?
8 Jehová Diosajja, Jesusajj Mesiasätap wali sum qhanañchäna. Bautisir Juanarojja, khitis Mesiasajj uk yatiñamatakejj nayaw mä señal churäma sasaw Diosajj säna. Jesusajj 29 (d.C.) maran Juanampi Jordán jawiran bautisayasiri sarkäna ukhaw uka señalajj phoqasïna. Jesusajj bautisaskäna ukhajj kunas pasäna uk akham sasaw Biblian qhanañchi: “Jesusajj bautisatäjjasinjja ukspachaw umat mistjjäna. Ukatjja alajjpachaw jistʼartäna, Juanan uñjkatarakiw Diosan espiritupajj Jesusjjar jutäna, mä palomar uñtata. Ukatsti mä aruw alajjpachat istʼasirakïna, akham siri: ‘Jupajj Wawajawa, wali munatawa, nayajj wal jupat kusista’ sasa” (Mateo 3:16, 17). Juanajj Diosan arup istʼasinsa, kunatï paskäna uk uñjasinsa, Jesusajj Mesiasätap qhan amuyjjäna (Juan 1:32-34). Uküruw Jehová Diosajj Jesusar espiritupampi ajllïna, ukhamatwa Jesusajj Mesiasar tuküna. Jehová Diosaw juparojj Jilïrïñapataki, Reyïñapataki ajllïna (Isaías 55:4).
9 Biblian profecianakapasa, Jehová Diosan arupasa, Jesusajj bautisaskäna uka urun kunatï paskäna ukasa, Jesusajj Mesiasätap uñachtʼayi. Ukampis ¿Jesusajj kawkitsa jutäna? ¿Kunjam chuyman jaqënsa? Bibliajj uka toqet kamsisa uk yatjjatañäni.
¿JESUSAJJ KAWKITSA JUTÄNA?
10. Janïr aka oraqer jutkasajja, ¿Jesusajj kawkinkänwa sis Bibliajja?
10 Janïr aka oraqer jutkasajja, Jesusajj walja maranakaw alajjpachan jakäna sasaw Bibliajj qhanañchi. Miqueas profetajja, Jesusajj ‘nayra tiempon’ utj-jjapunïnwa sasaw säna (Miqueas 5:2, NM). Jesús pachpasa, janïr jaqjam naskasajj alajjpachanwa jakayäta sasaw walja kuti sarakïna (Juan 3:13; 6:38, 62; 17:4, 5 liytʼañataki). Ukhamasti Jesusajj alajjpachan wali sumwa Jehová Diosampejj apasïna.
11. ¿Kunatsa Jehová Diosajj Jesusar wal munasi?
11 Jehová Diosajj walpun Jesusar munasi. ¿Kunatsa ukham sistanjja? Jehová Diosajj Jesusaruw nayraqat luräna. Ukatwa Jesusarojj ‘taqpach luratanakatjja nayrïriwa’ sasin uñtʼasi (Colosenses 1:15). * Jehová Diosajj jupa pachpaw Jesusar lurarakïna, ukatwa juparojj wal munasiraki. Jesusajja, Dios pachpan luratätap laykojja, Diosan ‘sapa Yoqapa’ satawa (Juan 3:16). Ukhamarusa Jehová Diosajj “jupa taypiw taqe kunatï alajjpachansa oraqensa utjki” ukanak lurarakïna (Colosenses 1:16). Jupa taypirakiw jaqenakarusa angelanakarusa, yatiyäwinaksa ewjjanaksa Diosajj churäna, ukatwa Jesusarojj ‘Aru’ sasin uñtʼasiraki (Juan 1:14).
12. ¿Kunatsa Jesusampi Diosampejj janiw mayakïpkiti sissna?
12 Yaqhep jaqenakajja Diosampi Jesusampejj mayakïpkaspas ukham amuyapjje. Bibliajj janiw ukham yatichkiti, Jesusajj Diosan luratawa sasaw yatichi, ukhamasti Jesusajj qalltanïnwa. Ukampis Jehová Diosajj janiw qalltanïkiti, taqe kunas jupan luratawa (Salmo 90:2). Jesusajj Diosan Yoqapäkchisa, janipuniw Diosäkaspas ukham saytʼkänti. Biblianjja, Awkiw Yoqat sipansa jilïrejj sasaw qhan yatichi (Juan 14:28 liytʼañataki; 1 Corintios 11:3). Jehová Diosakiw “Taqe Chʼamani Diosajja” (Génesis 17:1). Jupakiw aka oraqensa alajjpachansa wali chʼamani Diosajja (14 qhanañchäwi uñjjattʼäta).
13. ¿Kunatsa Jesusajj “jan uñjkañ Diosar uñtasitawa” sasin Biblian qhanañchi?
13 Alajjpachasa aka oraqesa janïr utjkäna ukhajja, Jehová Diosampi Yoqapampejj walja millón millón maranakaw juntuk trabajipjjäna. ¡Ukham trabajisajj wal munasipjjpachäna! (Juan 3:35; 14:31). Awkipajj kunjam chuymanisa, kunjam Diosasa taqe ukanakwa Jesusajj yateqäna, ukarjamaw sarnaqarakïna, ukatwa Jesusatjja “jan uñjkañ Diosar uñtasitawa” sasin Biblian qhanañchi (Colosenses 1:15).
14. ¿Kunjamsa Jehová Diosan munat Yoqapajj aka oraqer jutäna?
14 Jehová Diosan munat Yoqapajj taqe chuymaw alajjpachat aka oraqer jutäna. ¿Kunjamsa aka oraqer jutäna? Jehová Diosajj mä milagro luräna, María sat mä virgen tawaqon purakaparuw Yoqapan jakäwip uchäna. Jehová Diosaw Awkipänjja, ukhamajj janiw juchani mä awkejj munaskänti. Mariajj jan juchani wawa ususïna, Jesús sasaw sutiyarakïna (Lucas 1:30-35).
¿JESUSAJJ KUNJAM JAQËNSA?
15. ¿Kunjamatsa Jehová Diosar jukʼamp uñtʼasma?
15 Mateo, Marcos, Lucas, Juan libronak liytʼasajja, kunjamsa Jesusajj sarnaqäna, kunjam jaqënsa taqe ukanakwa yateqäta. Uka libronakajj Evangelionaka sasin uñtʼatawa. Uka libronak liyisajj Jesusaruw uñtʼäta, Jehová Diosarus jukʼampiw uñtʼarakïta. Jesusajj Awkipjam chuymanïnwa. Ukatwa Jesusajj akham säna: “Khititejj nayar uñjkitu ukajj Awkirojj uñjarakiwa” sasa (Juan 14:9).
16. ¿Kuna toqetsa Jesusajj yatichäna, khitin yatichäwipsa parlirïna?
16 Jesusarojj “Yatichiri” sasaw walja jaqenakajj sapjjäna (Juan 1:38; 13:13). Jupajj ‘Reinon suma yatiyäwinakapatwa’ jukʼamp parlirïna. ¿Kunas uka ‘Reinojja’? Diosan gobiernopawa, uka gobiernow alajjpachat aka oraqpach apnaqani, walja bendicionanakwa Diosar istʼirinakarojj churarakini (Mateo 4:23). Jesusajj janiw amuyupak yatichkänti. Jupasti sänwa: “Kuntï nayajj yatichkta ukajja, janiw nayankkiti, jan ukasti khititejj nayar khitankitu ukankiwa” sasa (Juan 7:16). Jehová Diosajja, kunjamsa Reinopajj aka oraqjjar apnaqjjani uka toqet jaqenakajj yatipjjaspa ukwa muni, Jesusajj uk sum yatïna, ukatwa Diosan Reinopat yatichäna.
17. 1) ¿Kawkjanakansa Jesusajj yatichäna? 2) ¿Kunatsa jaqenakar yatichañatakejj chʼamachasïna?
17 ¿Kawkjanakansa Jesusajj yatichirïna? Kawkjantï jaqenakajj utjkäna uka cheqanakanwa yatichirïna: jachʼa markanakana, jiskʼa markanakana, qhatunakana, templonakana, utanakana. Janiw Jesusajj jupan ukar jutapjjañap suyirïkänti, jan ukasti jupaw jaqenakar thaqer sarirïna (Marcos 6:56; Lucas 19:5, 6). Jesusajj jaqenakar yatichañatakejj wal chʼamachasïna, tiempsa apstʼasirakïnwa. ¿Kunatsa? Diosaw ukham lurañap munäna, ukatwa ukham chʼamachasïna. Jupajj Awkiparojj istʼapunirïnwa (Juan 8:28, 29). Jesusajj jaqenakat wal sinttʼasïna, ukatwa yatiyarakïna (Mateo 9:35, 36 liytʼañataki). Religión pʼeqtʼirinakajj janiw Diosatsa Reinopatsa kunatï cheqäki uk yatichapkänti, ukatwa Jesusajj suma yatiyäwinak yatiyañatak chʼamachasïna.
18. ¿Jesusajj kunjam jaqënsa, ukanakat kawkïris chuymamar purtʼtam?
18 Jesusajja jaqenakarojj wal munasïna, jupanakatsa wal llakisirakïna. Jupajj suma jaqënwa, khitis jupar parltʼakispänwa. Wawanakas jupar wal jakʼachasiñ munapjjäna (Marcos 10:13-16). Taqenirus mä kikpak uñjirïna. Jesusajj lunthatasiñarusa jan walinak lurañarusa uñisïnwa (Mateo 21:12, 13). Uka tiemponjja, warminakajj jiskʼachatäpjjänwa, janiw respetomp uñjatäpkänti. Ukampis Jesusajj warminakar janiw ukham uñjkänti, jan ukasti wali respetompiw uñjäna (Juan 4:9, 27). Jesusajj humilde chuymanïnwa. Mä kutejja, apostolonakapan kayunakapsa jareqänwa, uksti uywatanakakiw lurapjjerïna (Juan 13:2-5, 12-17).
19. Jaqenakajj kunan yanaptʼatäñsa munapjjäna uk Jesusajj yatïnwa sasajj ¿kunatsa sistanjja? Uk qhanañchtʼam.
19 Jaqenakajj kunan yanaptʼatäñsa munapjjäna uk Jesusajj yatïnwa, jupanakar yanaptʼañsa wal munarakïna. Ukatwa Jesusajj Diosan chʼamapampejj usutanakar qolläna (Mateo 14:14). Mä kutejj lepra usuni mä jaqew jupar jakʼachasis akham säna: “Munsta ukhajj qolltʼasitasmawa” sasa. Jesusajj uka jaqen wali usuntatapa tʼaqesitapa uñjasajj wal sinteqtʼasïna, yanaptʼañsa wal munarakïna. Ukatwa amparapampi loqjjatasajj akham sasin llamktʼäna: “Muntwa, qollatäjjam” sasa. ¡Ukspachaw uka jaqen usupajj chhaqtawayjjäna! (Marcos 1:40-42). ¡Uka jaqejj walpun kusispachäna!
JESUSAJJ JANIPUNIW AWKIPAT JITHEQTKÄNTI
20, 21. ¿Kunsa Jesusajj Diosar istʼañ toqet yatichistu?
20 Jesusajj jan walinakanwa uñjasïna, uñisirinakapas jan walinakwa jupar lurapjjarakïna. Ukhamäkchïnsa janipuniw Awkipat jitheqtkänti, ukhamatwa Jesusajj Diosar istʼañ yatichawayistu. Kunapachatï Supayajj jan walinakamp yantʼkäna ukhajja, Jesusajj janiw juchar purkänti (Mateo 4:1-11). Familiapat yaqhepajja, Jesusajj janiw Mesiasäkiti, “loqheratawa” sasaw sapjjäna. Ukhamäkchïnsa kuna lurañanaktï Diosajj churkäna ukanakjja Jesusajj phoqaskakïnwa (Marcos 3:21). Uñisirinakapajj jupar tʼaqesiyapkäna ukhasa, janiw Jehová Diosat jitheqtkänti, janirakiw uñisirinakaparus kuna jan walsa lurkänti (1 Pedro 2:21-23).
21 Jesusarojj wal tʼaqesiyasas jiwayapkchïnjja, janipuniw jupajj Jehová Diosat jitheqtkänti (Filipenses 2:8 liytʼañataki). Jiwayapkäna uka urojj kunjaksa Jesusajj tʼaqesïna uk amuytʼañäni. Jesusarojj preso katuntapjjäna, kʼari testigonakampiw kʼarintayapjjäna, jan wali juezanakaw juchañchapjjäna, walja jaqenakaw jupat larusipjjäna, soldadonakaw nuwjapjjäna, mä lawaruw chʼakkatapjjarakïna. Jesusajj akham sasaw jiwjjäna: “Phoqasjjewa” sasa (Juan 19:30). Kimsa uru pasatatjja, Jehová Diosajj espíritu cuerponwa Jesusar jaktayjjäna (1 Pedro 3:18). Mä qhawqha semananak qhepatsti, alajjpacharuw kuttʼjjäna, “Diosan kupëjjaparuw qontʼasirakïna”, ukanwa Reyit uttʼayatäñ suyäna (Hebreos 10:12, 13).
22. Jesusana Diosar jan jitheqtas servitapatjja, ¿kunsa katoqañäni?
22 Jesusajj janipuniw Jehová Diosat jitheqtkänti, ukham servitap laykuw jiwasajj mä suma paraison wiñayatak jakassna, kunjamtï Diosajj munkäna ukhama. Jutïr yatichäwinjja, kunjamsa Jesusan jiwatapat wiñayatak jakassna ukwa yatjjataskañäni.
^ Párrafo 7 d.C. letranakajj “después de Cristo” sañ muni, a.C. letranakasti “antes de Cristo” sañ munaraki.
^ Párrafo 11 Taqe kunas Jehová Diosan luratawa, ukatwa jupajj Awki satajja (Isaías 64:8). Jesusasti Jehová Diosan luratarakiwa, ukatwa Diosan Yoqapa satarakejja. Biblianjja, Adanasa angelanakasa Diosan wawanakapa satäpjjarakiwa (Génesis 6:2; Lucas 3:38).


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
13 Maynit maynikamajj jilapurjam munasisipkakim.
2 Janirak katoqtʼasiñsa armasipjjamti, yaqhepanakajj ukham katoqtʼasirïpjjatapatwa jan yatkasajj angelanaksa katoqapjjäna.
3 Khitinakatejj carcelankapki ukanakat amtasipjjam, jupanakamp chikas carcelankapkasma ukhama. Khitinakatejj tʼaqesiyatäpki ukanakatsa amtasipjjarakim, jumanak pachpas ukhamarakiw cuerponkasipktajja.
4 Casarasiñajj taqeninsa respetomp uñjatäpan, casaratanakan ikiñapas jan qʼañuchatäpanti, qʼañu jucha luririnakarusa adulterio juchan sarnaqerinakarusa Diosaw juchañchani.
5 Jakañ vidanjja jan qollqe añcha munirïpjjamti, kunanakatï utjapktam ukanakampejj kusisitakïpjjam. Diosajj akham siwa: “Nayajj janipuniw jaytanukkämati, janipuniw apanukkämasa” sasa.
6 Ukhamajj jan ajjsarapjjañäniti, jan ukasti akham sapjjañäni: “Jehová Diosaw yanapirijajja, janiw ajjsarkäti. ¿Jaqejj kamacharakitaspasti?” sasa.
7 Khitinakatejj jumanak taypin irpirïpki ukanakat amtasipjjam, jupanakajj Diosan arupatwa parlapjjtamjja, kunjamsa jupanakajj sum sarnaqapjje uk wali amuyump uñjapjjam, Diosar confiyapjjatapsa yateqasipjjarakim.
8 Jesucristojj masürusa jichhürusa wiñayatakisa pachpakïskiwa.
9 Janirak kunayman jan uñtʼat yatichäwinakampejj engañjayasipjjamti. Manqʼañanakampi chuymar chʼamañchañat sipansa Diosan wali khuyapayasiñapampi chuymar chʼamañchañaw jukʼamp sumajja, uka manqʼañanakar yäqerinakajj janiw kuna walsa jikjjatapkiti.
10 Jiwasanjja mä altaraw utjistu, khitinakatejj carpan servipki ukanakajj janiw uka altarat manqʼañatakejj derechonïpkiti.
11 Sacrificiot loqtat uywanakan wilapjja jachʼa jilïr sacerdotejj Santísimo lugararuw juchanakat ofrendjam apantäna, uka uywanakan cuerponakapsti campamento anqäjjanwa phichkatapjjerïna.
12 Jesusajj ukhamarakiw marka punku anqäjjan tʼaqesïna, ukhamat markarojj pachpa wilapampi santor tukuyañapataki.
13 Ukhamajj jupan ukar campamento anqäjjar mistupjjañäni, kunjamtï jupajj phenqʼachatajj aguantkänjja ukhamarak jiwasajj aguantapjjañäni.
14 Jiwasanakajj janiw akanjja wiñayatak utjir mä markanïktanti, jan ukasti jutkani uka markwa taqe chuyma thaqasktanjja.
15 Jesús taypejj jachʼañchir sacrificionakjja Diosar loqtapjjapuniñäni, mä arunjja lakasat misturi arunakampejja sutipat taqenir yatiyapjjañäni.
16 Kunatï walïki uk lurañsa kunatï utjapktam ukanakamp mayninakar yanaptʼañsa jan armasipjjamti, Diosarojj ukham sacrificionakaw wal kusisiyi.
17 Khitinakatejj jumanak taypin irpirïpki ukanakarojja istʼapjjam, iyaw sapjjarakim, jupanakajj luratanakapat Diosar cuenta churirinakjamaw jumanakar sum uñjasipktamjja. Ukhamat uka luräwinakapjja llakit phoqañat sipansa, wali kusisit phoqapjjañapataki, janitejj ukhamäkaspajja jumanakatakejj jan walipunïspawa.
18 Nanakatakejj oración lurasipkakim, nanakajj qʼoma conciencianïpjjatajat janiw pächasipkti, taqe kunansa honrado chuymampiw sarnaqañ munapjjarakta.
19 Ukat sipansa nayatak oración lurapjjañamatakiw ruwtʼasinipjjsma, ukhamat jumanakan ukar jankʼaki jutañajataki.
20 Diosaw ovejanakan jachʼa awatiripäki uka Jesús Tatitusarojj jiwatanak taypit jaktayäna, uka Jesusaw wiñay pacton wilapjja Diosar loqtäna. Ukhamajj sumankañ Diosay
21 jumanakarojj munañap lurañatakejj taqe kunatï wakiski ukampi wakichpan. Jesucristo tapiy kunatï jupa nayraqatan walïki ukanak lurañatakejj yanaptʼistpan. Diosajj wiñayans wiñayapataki jachʼañchatäpan. Amén.
22 Jilatanaka, aka chʼamañchkir arunakjja pacienciampi istʼapjjañamatakiw jichhajj ruwtʼanipjjsma, nayajj mä qhawqha arunakampikiw aka carta qellqanipjjsma.
23 Timoteo jilatasajj carcelat antutatäjjewa uk yatipjjañamwa nayajj munta. Jupatejj jankʼak purinini ukhajja, jupamp chikaw jumanakar uñjir jutapjjä.
24 Taqe khitinakatejj jumanak taypin irpirïpki ukanakar aruntarapipjjeta, mayni santo jilatanakarus ukhamaraki. Italia markankirinakas aruntanipjjaraktamwa.
25 Diosan jachʼa khuyapayasiñapajj taqe jumanakampïpan.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Hebreos 13
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
17 YATICHÄWI
Diosar oración mayisiñasawa
1, 2. 1) ¿Kunatsa oracionajj Diosan mä suma regalopajja? 2) Kuntï Bibliajj Diosar mayisiñ toqet yatichki ukjja, ¿kunatsa yatiñasa?
“ALAJJPACH akapach lurir” Diosatakejja, taqe markanakan jakir jaqenakajj mä uma chʼaqar uñtasitakiwa (Salmo 115:15; Isaías 40:15). Jaqenakajj alajjpachata jan ukajj aka oraqet sipansa wali jiskʼäpkchisa, Salmo 145:18, 19 qellqatajj akham siwa: “[Jehová] Tatitojj artʼasirinakapan jakʼapankaskiwa, taqpach chuymamp jupat artʼasirinakan jakʼapankiwa. Jupar arkirinakan munataparjamaw phoqhe, arnaqasitanakap istʼi, qhespiyaraki” sasa. ¡Uk yatiñajj wali kusiskañawa! Wali chʼamani taqe kun Luriri Jehová Diosajja, jiwasar jakʼachasiñsa oracionanakas istʼañsa wal muni. Cheqansa oracionajj Jehová Diosan mä suma regalopawa, taqeniw oración taypejj jupar jakʼachassna.
2 Jehová Diosajja, munañaparjam mayisiñäni ukhakiw istʼistani. Ukatakejja kunsa Bibliajj Diosar mayisiñ toqet yatichistu uk yatjjatañäni.
¿KUNATSA JEHOVÁ DIOSAR MAYISIÑAMA?
3. ¿Kunatsa Jehová Diosar mayisiñasa?
3 Jehová Diosajj jupar mayissna ukwa muni. ¿Kunjamatsa uk yattanjja? Mirä amp suma, Filipenses 4:6, 7 qellqat liytʼam. Uka qellqatan kamsisa uk amuytʼam. Alajjpacha, aka oraqe Lurir Diosajj jumat walpun llakisi, kunjamsa jikjjatasta, kuna jan walinakansa uñjasta ukanak jupar yatiyasma ukwa muni.
4. ¿Kunjamsa oracionajj Diosar jukʼamp jakʼachasiñatak yanaptʼistu?
4 Oracionajj Jehová Diosar jakʼachasiñatakiw yanaptʼistu. Ukatakejj pä amigonakat parltʼañäni. Jupanakajj llakinakapata, kunjamas jikjjatasipjje, kunsa amuyapjje ukanakat sapa kut parltʼasipjje ukhajja, jukʼampiw uñtʼasipjje. Jehová Diosampejj ukhamarakiwa. Diosajja, Biblia toqew kunanaksa amuyi, kunjam Diosasa, kunsa jutïrin lurani ukanak yatiyistu. Jumajj sapa kutiw Diosampejj parltʼasirakisma, kunjamas jikjjatasta uksa yatiyarakismawa. Ukhamtï lurätajja, jukʼampiw Jehová Diosar jakʼachasïta (Santiago 4:8).
¿KUNJAMSA DIOSAR MAYISIÑASA?
5. ¿Jehová Diosajj taqe oracionanakti istʼpacha?
5 ¿Jehová Diosajj taqe oracionanakti istʼpacha? Janiwa. Isaías profetajj jakkäna uka tiemponjja, Jehová Diosajj israelitanakar akham sänwa: “Oracionanaka walja lurasipkäta ukapachajj, janiw nayajj istʼapkämati. Amparanakamajj wilararkamakiwa” sasa (Isaías 1:15). Ukhamasti janipuniw kuna jan walinaksa lurañasäkiti. Ukanakajj Jehová Diosatwa jitheqtayistaspa, janirakiw jupajj oracionanakas istʼjjaspati.
6. 1) ¿Kunatsa Diosar taqe chuyma confiyañajj wakisi? 2) ¿Kunjamsa Diosar confiyatam uñachtʼayasma?
6 Jehová Diosajj oracionanakas istʼañap munstan ukhajja, taqe chuymaw jupar confiyañasa (Marcos 11:24). Apóstol Pablojj sänwa: “Maynitejj Diosar jan confiykaspajja, janiw kunäkipansa Diosarojj kusisiykaspati. Khititejj Diosar jakʼachaski ukajja, jupan utjatapsa jupar taqe chuyma thaqerinakar pago churirïtapsa creyiñapawa” sasa (Hebreos 11:6). Ukampis janiw aleqakejj Diosar confiytwa sañasäkiti, jan ukasti Jehová Diosar confiyatasjja jupar sapüru istʼasaw uñachtʼayañasa (Santiago 2:26 liytʼañataki).
7. 1) ¿Kunatsa Diosar wali respetompi humilde chuymampi mayisiñasa? 2) ¿Kunjamsa Diosar mayisiñasa?
7 Diosarojj respetompi humilde chuymampiw oración mayisiñasa. ¿Kunatsa? Ukatakejj mä reyirusa jan ukajj mä presidenterus parlir sarksna ukham amuytʼañäni. Jupanakarojj respetompiw parltʼsna. Jehová Diosajj Taqe Chʼaman Diosawa. Ukhamasti juparojj wali respetompi, humilde chuymampiw parlañasa (Génesis 17:1; Salmo 138:6). Maysa toqetjja, pachpa arunakampi sapa kuti mayisiñat sipansa, kunjamtï parlasktan ukhamwa Diosarojj taqe chuyma mayisiñasa (Mateo 6:7, 8).
8. Diosar yanaptʼap mayisisajja, ¿kunamp lurañas wakisi?
8 Jehová Diosar yanaptʼap mayisiñäni ukhajja, ukarjam sarnaqañatakiw chʼamachasiñasa. Sañäni, kunanakatï jakasiñatak munaski ukanak Jehová Diosar mayisiñäni ukhajja, janiw ukhamak jan kun lurasa qheparañasäkiti ni jayrañasäkisa. Janirakiw Diosaw taqe kunsa sapüru churaskitani sasajj amuyañasäkiti. Jan ukasti jan qarjasaw trabajiñasa, trabajo jikjjatasasa taqe chuymaw trabajiñasa (Mateo 6:11; 2 Tesalonicenses 3:10). Jan walinak jaytañatak yanaptʼita sasin Diosar mayisiñäni ukhajja, uka mayisitasarjamaw sarnaqañasa, kunanakatï juchar purtʼasiykistaspa ukanakatsa jitheqtañasawa (Colosenses 3:5). Jichhajja kuna jisktʼanakas Diosar mayisiñ toqet utjaspa ukanakat yatjjatañäni.
DIOSAR MAYISIÑ TOQET JISKTʼANAKA
9. 1) ¿Khitirus orañasa? 2) ¿Kunsa Juan 14:6 qellqatajj oracionat yatichistu?
9 ¿Khitirus orañasa? Jesusajj ‘alajjpachankir Awkiruw’ mayisipjjañama sasaw discipulonakapar yatichäna (Mateo 6:9). Ukatjja akham sarakïnwa: “Nayätwa thakisa, cheqasa, jakañasa. Naya taypikiw Awkin ukar puriñajj utji” sasa (Juan 14:6). Ukhamasti, Jehová Diosarukiw mayisiñasa, uksti Jesús taypiwa jan ukajj Jesusan sutipjjaruw lurañasa. ¿Kunatsa Jesús taypejj Diosar mayisiñasa? Jehová Diosajj oracionanakas istʼañapatakejja, kuna luräwinaktï Jesusajj katoqki ukaruw respetañasa. Kunjamtï Biblian yateqktanjja, Jesusajj jaqenakar juchampita jiwañampita salvañatakiw aka oraqer jutäna (Juan 3:16; Romanos 5:12). Jehová Diosajja, Jesusaruw Jilïr Sacerdotëñapatakisa Juezañapatakisa uttʼayi (Juan 5:22; Hebreos 6:20).
10. ¿Killptʼatapunit Diosar orañasa? Uk qhanañchtʼam.
10 ¿Killptʼatapunit Diosar orañasa? Janiwa. Jehová Diosajja, janiw kunjamsa jupar mayisiñasa uk siskistuti. Maynejj altʼatasa, killptʼatasa, saytʼatasa, qontʼatasa mayisispawa (1 Crónicas 17:16; Nehemías 8:6; Daniel 6:10; Marcos 11:25). Kunjamas mayisiñäni ukajj janiw Jehová Diosatakejj wakiskirïkiti, jan ukasti kunjam chuymampis mayisiñäni ukaw jukʼamp wakiskirejja. Diosarojja jachʼatsa, chuyma manqhatsa, kawkjansa, kuna horasansa, urusa, arumasa mayisiskaksnawa. Mayiskañäni ukhajj janis khitis istʼkchistanejja, Diosajj istʼitaniwa sasaw confiytanjja (Nehemías 2:1-6).
11. ¿Kunanakatsa Jehová Diosar mayissna?
11 ¿Kunanakatsa Diosar mayissna? Kunanakatï Dios nayraqatan walïki ukanakwa jupar mayissna. Biblianjja akham siwa: “Jiwasatï munañaparjam kunsa mayiñäni ukhajja, jupajj istʼistaniwa” sasa (1 Juan 5:14). Ukhamajj ¿kunanakatï llakisiykistu ukanakat mayissnati? Jïsa. Mä munat amigosampis parltʼasksna ukhamwa Jehová Diosampejj parltʼasiñasa. Kunanaktï amuyktan, kunanakatï chuymasan utjki ukanakwa jupar yatiysna (Salmo 62:8). Espíritu santopsa mayisiraksnawa, ukaw kunatï cheqapäki uk lurañatakejj yanaptʼistani (Lucas 11:13). Suma amtanakar puriñatakisa, jan walinakar saykatañatakisa yatiñapwa Diosar mayisiraksna (Santiago 1:5). Juchanakas perdonañapatakisa mayisiñasarakiwa (Efesios 1:3, 7). Familiasatakisa, congregacionankir jilat kullakanakatakisa mayiñasarakiwa (Hechos 12:5; Colosenses 4:12).
12. ¿Kuna toqenakatsa nayraqat mayisiñasa?
12 ¿Kuna toqenakatsa nayraqat mayisiñasa? Jehová Diosan sutip jachʼañchasiñapataki, munañap phoqasiñapatakiw mayiñasa, ukaw jukʼamp wakiskirejja. Kunanaktï Diosajj jiwas layku lurawayki ukanakatsa yuspärañasarakiwa (1 Crónicas 29:10-13). Jesusajj aka oraqenkkäna ukhajja, kunjamsa mayisipjjañapa ukwa discipulonakapar yatichäna (Mateo 6:9-13 liytʼañataki). Jupajja, Diosan sutipajj jachʼañchatäñapataki, mä arunjja santot uñjatäñapatakiw nayraqat mayipjjäta sasaw säna. Ukatjja, Diosan Reinopajj jutañapataki, munañapajj aka oraqen lurasiñapatakiw mayipjjarakïta sasaw sarakïna. Ukjjaruw kunanaktï munapkta ukanak mayisipjjasma sasaw säna. Diosan sutip jachʼañchasiñapataki, munañap phoqasiñapataki nayraqat mayktan ukhajja, kunas jiwasatak jukʼamp wakiskirejj ukwa uñachtʼaytanjja.
13. ¿Qhawqha tiempos mayisiñasa?
13 ¿Qhawqha tiempos mayisiñasa? Bibliajj janiw uka toqet kamskisa. Kunjamsa, kawkjansa jikjjatastan ukarjamaw jayasa jan ukajj jukʼa tiempos mayissna. Amuytʼañataki, janïr manqʼaskasajj inas jukʼa tiempok mayissna, ukampis Jehová Diosar yuspärañataki, jan ukajj llakinakar saykatañataki mayisiñ munstan ukhajj jaya tiempow mayisiraksna (1 Samuel 1:12, 15). Janiw mayninakamp sum uñjayasiñ laykukejj jaya tiempo orañasäkiti. Jesusajj aka oraqenkkäna ukhajja, ukhamwa yaqhepajj lurapjjerïna (Lucas 20:46, 47). Jehová Diosajj janiw ukham mayisiñas munkiti, antisas chuymatpach jupar mayissna ukwa muni.
14. ¿Qhawqha kutis mayisiñasa, kunsa ukajj Jehová Diosat yatichistu?
14 ¿Qhawqha kutis Diosar mayisiñasa? Jehová Diosajj sapa kuti jupamp parltʼasiñatakiw invittʼistu. Biblianjja, ‘oración jan jaytas lurasipkakim’, “oración lurapjjapunim” sasaw qhanañchi (Mateo 26:41; Romanos 12:12; 1 Tesalonicenses 5:17). Jehová Diosajj oracionanakas istʼañatakejj jankʼakiwa. Munasiñapatsa khuyaptʼayasirïtapatsa sapüruw Diosar yuspärañasa. Yanaptʼsa, chʼamsa mayisiñasarakiwa, chuymachtʼita sasinsa mayisiraksnawa. Jiwasatakitï oracionajj wali wakiskirïchejja, sapa kutiw Jehová Diosar mayisiñäni.
15. ¿Kunatsa oración tukuyarojj “amén” sañasa?
15 ¿Kunatsa oración tukuyatarojj “amén” sañasa? Amén arojj “ukhamäpan” sañ muni. Ukham sasajj kuntï sisktan ukajj taqe chuymätap uñachtʼaytanjja (Salmo 41:13). Maynitï walja jaqenak nayraqatan oración lurañ tukuyani ukhajja, jachʼatsa jan ukajj jiskʼatsa “amén” sañasawa sasaw Biblian yatichistu. Ukham sasajja, kunatï oracionan arsusiwayki ukajj jiwasatak walikïtapwa uñachtʼaytanjja (1 Crónicas 16:36; 1 Corintios 14:16).
¿DIOSAJJ ORACIONANAKAS ISTʼPACHATI?
16. ¿Diosajj cheqapunit oracionanakas istʼpacha? Uk qhanañchtʼam.
16 ¿Diosajj cheqapunit oracionanakas istʼpacha? Bibliajj Jehová Diosat akham siwa: “Jumajj mayisitanakar istʼirïtawa” sasa (Salmo 65:2). Jupajj walja millón millón jaqenakan taqe chuyma mayisitanakap istʼiwa. Diosajj kunaymanitwa mayisitanakasar jaysaspa.
17. ¿Kunjamsa Jehová Diosajj mayisitanakas jaysistu?
17 Jehová Diosajj angelanakapampi, aka oraqenkir servirinakapampiw yanaptʼistaspa, ukhamatwa mayisitanakas istʼatap yatsna (Hebreos 1:13, 14). Sañäni, walja jaqenakaw Biblia sum amuytʼañatak Diosar mayisipjjatayna, uka qhepatjja Jehová Diosan Testigonakapaw jupanakar visittʼapjjatayna. Ukham experiencianakajj waljaw utji. Biblianjja, angelanakaw aka oraqpachan ‘suma yatiyäwinak’ yatiyasiñapatakejj yanaptʼasipki sasaw qhanañchi (Apocalipsis 14:6 liytʼañataki). Awisajj jan walinakan uñjasktan ukhaw Diosar yanaptʼa mayistanjja, ukapachajj jilat kullakanakasampiw yanaptʼistu, ukhamatwa jupajj mayisitanakasar jaysistu (Proverbios 12:25; Santiago 2:16).
18. ¿Kunjamsa Jehová Diosajj espíritu santopampisa Bibliampisa oracionanakas jaysaspa?
18 Jehová Diosajj espíritu santop toqerakiw oracionasar jaysaspa. Mä jan waltʼäwin uñjasisajj Diosar yanaptʼa mayistan ukhajja, Jupajj espíritu santopampiw uka jan waltʼäwit mistuñatakejj yanaptʼistaspa, chʼamañchtʼarakistaspa (2 Corintios 4:7). Jehová Diosajj Biblia taypiw oracionasar jaysarakispa. Biblia liyisajj yanaptʼir textonakwa jikjjattanjja, ukanakaw suma amtanakar puriñatak yanaptʼistu. Maysa toqetjja, Jehová Diosajj mä jilataru jan ukajj kullakaruw chʼamañchtʼkiri arunak tantachäwin arstʼañapatakejj yanaptʼaspa. Jan ukajja, mä jilïr irpiriw Bibliat mä qellqat liytʼarapistaspa, ukhamatwa Diosajj oracionanakas jaysarakispa (Gálatas 6:1).
19. ¿Kunatsa janis Diosajj oracionanakas istʼkaspa ukham amuysna?
19 Ukampis inas awisajj akham jisktʼassna: “¿Kunatsa Jehová Diosajj oracionanakaj jan istʼkpacha?” sasa. Ak amtañamaw wakisi, Jehová Diosakiw kunapachasa, kunjamsa mayisitanakasar istʼani uk yati. Jupajj kunanaksa muntan uksa yatiwa. Inas kuntï munktan uka toqet Diosar mayisiñajj wakisiskakchini, ukhamatwa kuntï mayktan uk cheqapun munatasa, jupar taqe chuyma confiyatasa uñachtʼayañäni (Lucas 11:5-10). Awisajja, Diosajj janiw kunjamtï munktan ukarjamajj oracionas jayskaspati. Amuytʼañataki, inas mä jan waltʼäwit mistuñataki mayissna, ukampis uka jan waltʼäwi chhaqtayañat sipansa, aguantañatakejj chʼam churistaspa (Filipenses 4:13 liytʼañataki).
20. ¿Kunatsa Diosarojj sapa kuti mayisiñasa?
20 Jehová Diosar mayisiñajj ¡wali kusiskañawa! Jupajj mayisitanakasar istʼapuniniwa (Salmo 145:18). Jehová Diosarutï taqe chuyma, sapa kuti mayisiñäni ukhajja, jukʼampiw juparojj jakʼachasiñäni.


text:
1 yatichäwi
¿Kuna suma yatiyäwinakas jiwasatak utji?
1. ¿Kuna yatiyäwinakanis Diosajja?
Taqe jaqenakajj kusisita jakasipjjaspa ukwa Diosajj muni. Ukatwa jaqenakar munasitap layku aka Oraqsa ukat taqe kunanakatï ukan utjki ukanak lurawayi. Ukat kunanakatï jaqenakar tʼaqhesiyki ukanaksa niyaw chhaqtayjjani, ukhamat sum jakasjjapjjañapataki. Jeremías 29:11 liytʼäta.
Nuwasiñanaksa, usuñanaksa ukat jiwañanaksa janipuniw gobiernonakajj chhaqtayirjamäpkiti. Ukampis suma yatiyäwinakaw utji: niyaw Diosajj taqe uka gobiernonakar tʼunjani, ukat mä gobierno uttʼayarakini. Ukanwa, Diosan markapajj kʼumara ukat wali sum jakasjjapjjani. Isaías 25:8; 33:24 ukat Daniel 2:44 liytʼäta.
2. ¿Kunatsa uka yatiyäwinakajj wali wakiskirejja?
Tʼaqhesiñanak jan utjañapatakejja, Diosaw aka Oraqpachat jan wali lurir jaqenakar tukjani (Sofonías 2:3). ¿Kunapachas uk lurani? Cheqansa, kunanakatï jichhürunakan jaqenakar wal tʼaqhesiyki ukanakajj Biblian qellqatajjänwa. Ukhamajj niyaw Diosajj taqe jan wali jaqenakar tukjani, ukwa kuntï jichhürunakan pasaski ukajj uñachtʼayistu. 2 Timoteo 3:1-5 liytʼäta.
3. ¿Kun lurañasasa?
Bibliat yatjjatasaw Diosat jukʼamp yateqañäni, kunjamtï mä munasir awkejj mä carta wawanakapar apaykejja, ukar uñtasitaw Diosan Arupajja. Jichhürunakanjja, kunjams sum jakassna ukat jutïrinsa kunjamsa wiñay jakañ jikjjatsna ukanakwa Bibliajj qhanañchi. Cheqansa, Bibliat yatjjataskatamajj janiw taqenir kusisiykaniti. Ukampis jan ukanakampi aynachtʼamti, yateqatamajj janiw inamayäkaniti, walja bendicionanakwa katoqäta. Proverbios 29:25 ukat Apocalipsis 14:6, 7 liytʼäta.
Jukʼamp yatiñataki
Jan kun mayisakiw Bibliat yatichapjjerisma
¿Kunatsa Bibliat yatjjatañama?
Bibliajj walja jaqenakan jisktʼanakaparuw qhanañchawayi, ¿jumajj ukanak yatiñ munarakismati?


text:
(Abya Yala Digital).- Yatichirinakaru jallallt’awinakampixa “Aruskipañani” wakichawiruxa puriniwayiwa Elías Reynaldo Ajata, mä aymara yatichir jilataraki. Ajata aymara yatichirixa llika (internet), tuqinwa aymara arsuña ukhamaraki qillqañsa yaticharaki ukhamarusa amtatarakiwa waranqha waranqha markachirinakar puriña yatichawinakampixa.
Redes sociales apnaqasaxa llika tuqina yatichañatakixa walja thakhinakaw amtasiwayarakitapa ukhamata mä khuskhata wawanakata jilirinakampiru purt’añataki aymar laxra yatiyawinakampixa.
Jutiri amtawinakasti; aymara laxraxa juk’ampi ch’amañchaña, ukatxa llika taypina aymara anatt’awinakasa utjayañaraki, ukhamaraki yatiwinakasa waruqt’atarakispa.
Tukuykasaxa Elías Reynaldo yatichirixa, iwxt’awayiwa akhamata: “Aymara chuymaniñasawa arsuñatakixa, asxarañasa tukusiñapawa”, sasinawa parxtäwayi sullkiirinakarusa juk’ampi jach’añchayapxañapataki tayka laxraruxa.


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
21 Mä machaq alajjpachampi mä machaq oraqempwa uñjta, nayra alajjpachas nayra oraqes pasjjänwa, lamar qotas janirakiw utj-jjänti.
2 Santo markaruw uñjarakta, Machaq Jerusalenäkis ukaru. Uka markarojj alajjpachata, mä arunjja Diosan ukat saraqanirwa uñjta, esposopataki suma kʼachachtʼat mä noviar uñtataw saraqanïna.
3 Ukatjja tronot akham artʼasinir mä aru istʼarakta: “Diosan tabernaculopajj jaqenakampi chikäjjewa, jupanakampiw jupajj jakani, jupanakajj jupan markapäpjjarakiniwa. Diosajj jupanakampi chikäjjaniwa.
4 Diosajj taqe jachanakapwa nayranakapat picharani, janiw jiwañajj jukʼamp utj-jjaniti, janirakiw llakisiñasa, jachañasa ni usuyasiñasa jukʼamp utj-jjaniti. Kunanakatï nayrajj utjkäna ukanakajj tukusjjewa”.
5 Tronon qontʼatäkäna uka Diosajj akham sänwa: “Taqe kunsa machaqatwa nayajj luraskta” sasa. Ukatjja akham sarakïnwa: “Qellqantam, aka arunakajja confiykañawa, cheqaparakiwa” sasa.
6 Ukatjja akham sarakituwa: “¡Phoqasjjewa! Nayätwa Alfasa Omegasa, qalltasa tukuyasa. Khititejj umat pharjatäki ukarojja, jakañ churir uma jalsutjja inakiw nayajj churäjja.
7 Khititejj atipjkani ukarojja, taqe ukanakwa churäjja, nayajj jupan Diosapäjjäwa, jupasti nayan wawajäjjarakïniwa.
8 Ukampis ajjsaririnakasa, Diosar jan confiyirinakasa, qʼañunak lurir jaqenakasa, ajjtaskañanak luririnakasa, jaqe masipar jiwayirinakasa, qʼañu jucha luririnakasa, espiritunakampi parlirinakasa, idolonakar adoririnakasa, taqe kʼarisirinakasa, ninampi azufrempi nakhir qotar jaqontatäpjjaniwa. Ukasti payïr jiwañawa”.
9 Paqallqo platonak aptʼatäpkäna uka paqallqo angelanakat mayniw jutäna, uka platonakajj qhepïr paqallqo plaganakampi phoqantatänwa, uka angelajj akham sitänwa: “Jutam, noviaruw uñachtʼayäma, Corderon esposaparu” sasa.
10 Ukatjja espíritu santon yanaptʼapampiw wali jachʼäki wali altökaraki uka qollur irpitäna. Ukanwa alajjpachata, mä arunjja Diosan ukat saraqanir Jerusalén santo marka uñachtʼayitäna.
11 Uka markajj Diosan kʼajatapampiw kʼajäna. Kʼajatapajj mä suma qalan kʼajatapjamänwa, kunjamtï jaspe qalajj vidrior uñtat wali qhan kʼajkejja ukhamaw kʼajäna.
12 Uka markajj wali jachʼa ukhamarak wali alto perqanïnwa, tunka payani punkunakanirakïnwa. Sapa punkunjja mä angelaw utjäna, uka punkunakarojja Israel markan tunka payani tribunakapan sutinakapaw qellqkatatarakïna.
13 Inti jalsu toqenjja, kimsa punkunakaw utjäna, alay toqenjja kimsa punkunaka, aynach toqenjja kimsa punkunaka, inti jalanta toqenjja kimsa punkunaka.
14 Uka markan perqapajja, tunka payani cimiento qalanakanïnwa. Uka cimiento qalanakajja, Corderon tunka payani apostolonakapan tunka payani sutinakapanïnwa.
15 Khititejj nayamp parlkäna ukajja, mediñataki qorit lurat mä soqos lawa aptʼatänwa, ukhamat uka marksa, punkupsa, perqapsa mediñataki.
16 Uka markajja pusi esquinanïnwa, largorus anchorus mä medidanikïnwa wali jachʼarakïnwa. Jupajj soqos lawampi uka marka midtʼäna ukhajja, niya pä waranqa pä pataka pä tunkani kilometronakwa midtʼäna. Largorusa añchorusa altorusa uka markajj mä pachpa medidanikïnwa.
17 Uka markan perqapjja, jaqen medidaparjama ukhamarak angelan medidaparjam midtʼasaw niya sojjta tunka pusini metronak midtʼäna.
18 Uka markan perqapajj jaspe qalat luratänwa, uka markajj wali suma qorit luratarakïnwa, wali qhana vidrior uñtata.
19 Uka markan perqapan cimientonakapajja, kunayman kasta suma qalanakampi kʼachachtʼatänwa: nayrïr cimientojj jaspe qalat luratänwa; payïrejj zafiro qalata; kimsïrejj calcedonia qalata; pusïrejj esmeralda qalata;
20 phesqërejj sardónica qalata; sojjtïrejj sardio qalata; paqallqörejj crisólito qalata; kimsaqallqörejj berilo qalata; llätunkïrejj topacio qalata; tunkïrejj crisoprasa qalata; tunka mayanïrejj jacinto qalata; tunka payanïrejj amatista qalata.
21 Uka markan tunka payan punkunakapajja, tunka payan perlanakänwa, sapa punkojja mä perlat luratänwa. Uka markan jachʼa thakipajja suma qorit luratarakïnwa, suma qhana vidrior uñtata.
22 Uka markanjja janiw nayajj mä templo uñjkti, Taqe Chʼamani Jehová Diosaw uka markan templopajja, Corderos ukhamaraki.
23 Uka markarojj Diosan kʼajatapaw qhanjjatäna, lamparapajj Corderorakïnwa. Ukhamajj janiw uka markjjarojj ni intin ni phajjsin kʼajaniñapajj wakiskänti.
24 Uka markan qhanapampiw markanakajj sarnaqapjjani, oraqenkir reyinakajj uka markaruw jachʼañchapjjarakini.
25 Uka markanjja janiw arumajj utjkaniti, ukhamajj janiw kunjamatsa punkunakapajj urun jistʼantaskaniti.
26 Markanakan kʼajatapsa jachʼañchäwipsa uka markaruw reyinakajj apapjjani.
27 Ukampis kunanakatï qʼañüki, khititejj ajjtaskañanak lurki engañjirïkaraki ukajja, janiw kunjamatsa uka markarojj mantkaniti, jan ukasti khitinakatejj Corderon jakañ rollopan qellqatäpki ukanakakiw mantapjjani.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Apocalipsis 21
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Noticias presentadas en orden cronológico.31 May. 2001: Triunfo español en la Copa del Mundo de Taekwondo(Hanoi)
25 May. 2001: Boxeo. Castillejo se plantea cambiar de categoría próximamente(España)
31 May. 2001: Triunfo español en la Copa del Mundo de Taekwondo
HanoiLugar:
Asimismo, la guadalajareña Sonia Reyes, ha sido designada primera del ránking mundial de Taekwondo, en el peso pluma (menos de 59 kilos), por la Federación Mundial.
25 May. 2001: Boxeo. Castillejo se plantea cambiar de categoría próximamente
EspañaLugar:
TODAS LAS NOTICIAS
2017: Enero Febrero Marzo Abril Mayo Junio Julio Agosto
2016: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2015: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2014: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2013: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2012: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2011: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2010: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2009: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2008: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2007: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2006: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2005: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2004: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2003: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2002: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2001: Mayo Junio Julio Agosto Septiembre Octubre Noviembre Diciembre


text:
10 YATICHÄWI
¿Kunjamsa familjam Diosar yupaychapjje?
Jehová Diosampi ukat familia taypin sum apasipjjañapatakejja, nayra tiempotpachwa Jehová Diosajj familianakan tantachtʼasipjjañap munäna (Deuteronomio 6:6, 7). Ukatwa Jehová Diosan Qhanañchirinakapajj familjam Diosar yupaychañatak semanan mä kuti tantachtʼasiñatak tiempo apstʼasipjje, ukhamatwa kuntï sapa maynitakejj wakiski ukarjam Bibliat yatjjatapjje, ukajj janiw taman tantachäwinakjamäkiti. Ukat sapäpki ukanakasa, Diosar jukʼamp jakʼachasiñatakiw kuntï Bibliat yatjjatañ munapki uk yatjjatañatak tiempo apstʼasipjjaspa.
Diosaruw jukʼamp jakʼachasipjje. “Diosar jakʼachasipjjam, jupasti jumanakarojj jakʼachasirakiniwa.” (Santiago 4:8.) Kunjam Diosasa ukat kunanak luririsa ukanak maynejj Biblian liytʼki ukhajja, jukʼampwa Jehová Diosar uñtʼi. Ukhamajj Biblia liytʼasaw familjam Diosar yupaychañ qalltapjjasma, ukatakejj Diosan Arunakap Yatiyañatak Escuela siski uka tantachäwin programaparjamaw Bibliat liytʼasispa. Ukat sapa mayniw mä jukʼakam liytʼasin kunanaktï yateqki ukanak arstʼaspa.
Familjam sum apasiñatakiw yanaptʼi. Chacha warminakasa, jan ukajj awk taykanakas wawanakapamp Bibliat liytʼapki ukhajja, jukʼamp munasiñampiw uñjasipjje. Ukatwa familjam Diosar yupaychañatak tantachäwejja, taqens wali suytʼata ukat kusiskañ tantachäwiñapawa. Yaqhep awk taykanakajja, qhawqha maranis wawanakapajja ukat kunas jupanakar yanaptʼaspa, ukarjamaw Yatiyañataki revistatsa, Bibliat apstʼat yaqha qellqatanakatsa, jan ukajj Internetat jw.org/ay sat cheqatsa yatjjatapjje, ukat kuna jan waltʼäwinsa wawanakapajj escuelan uñjasipjje ukat kunjamsa ukanak askichapjjaspa ukanakwa amuykiptʼapjje. Ukatjja, kawkïr qʼochunakas jutïr tantachäwin qʼochusini ukanaksa qʼochtʼapjjarakispawa. Ukat tukuyatarojj juntuw kuns manqtʼasipjjarakispa.
Familjam Diosar yupaychañatak sapa semana tantachtʼasisajja, Diosan Arupat liytʼañajj wali kusiskañ horasañapatakiw yanaptʼi, ukat Jehová Diosas ukham chʼamachasipjjatapatjja, bendicirakiniwa (Salmo 1:1-3).
¿Kunatsa semanan familjam Diosar yupaychañatak tiempo apstʼasipjje?
Uka tantachäwin sum apasiñapatakejja, ¿kunsa awk taykanakajj lurapjjaspa?


text:
12 YATICHÄWI
Jumajj Diosan amigopäsmawa
1, 2. ¿Khitinakas Jehová Diosan yaqhep amigopäpjjäna?
¿KHITIRUS amigomäñapatak ajllisma? Khitimpitï sum apaskta, jumjam amtanïki ukaruw ajllisma. Jan ukajj khititï munasirïki, suma chuymanïki ukaruw ajllisma.
2 Jehová Diosajj ukhamarakiw yaqhep jaqenakarojj amigopäpjjañapatak ajlli. Sañäni, Abrahán chachajj Diosan amigopänwa (Isaías 41:8; Santiago 2:23). David chachas Diosan amigoparakïnwa. Diosajja Davidajj “chuymajar purtʼkiriwa” sasaw säna (Hechos 13:22). Daniel profetarus ‘wal munasirakïna’ (Daniel 9:23).
3. ¿Kunatsa Abrahán, David, Daniel chachanakajj Diosan amigopäpjjäna?
3 Abrahán, David, Daniel chachanakajj ¿kunsa Diosan amigopäñatakejj lurapjjäna? Jehová Diosajj Abrahanar akham sänwa: “Nayaru obedecitam layku” sasa (Génesis 22:18). Jehová Diosajj humilde chuymampi jupar istʼapki ukanakan amigopawa. Mä markan jakir jaqenakas taqpachaniw Diosan amigopäpjjarakispa. Diosajj Israel markar akham sänwa: ‘Nayar istʼapjjeta, ukhamatwa nayajj jumanakan Diosamäyäjja, jumanakasti nayan markajäpjjarakïtawa’ sasa (Jeremías 7:23). Ukhamasti jumajj Jehová Diosar istʼañamarakiwa, ukhamatwa jupan amigopäsma.
JEHOVÁ DIOSAJJ AMIGONAKAPAR JARKʼAQEWA
4, 5. ¿Kunjamsa Jehová Diosajj amigonakapar jarkʼaqe?
4 Jehová Diosajja ‘taqe chuyma juparu confiyapki’ ukanakar jarkʼaqañatakiw uñchʼukiski, ukhamat jupanakar jarkʼaqasin chʼamap uñachtʼayañataki sasaw Bibliajj qhanañchi (2 Crónicas 16:9, NM). Salmo 32:8 qellqatanjja, Jehová Diosajj amigonakapar akham siwa: “Nayranakajjajj jumaruw uñchʼukisktam, nayaw yatichaskäma, nayaw amuytʼayaskäma, nayaw sarañamäki uka thak uñachayaskäma” sasa.
5 Wali chʼamani mä enemigosaw utji, jupajj janiw Diosan amigopäñas munkiti. Ukampis Jehová Diosajj jarkʼaqañ munistu (Salmo 55:22 liytʼañataki). Amigonakapajj taqe chuymaw Jupar sirvtanjja. Jan walinakan uñjaskasas janipuniw Jupat jitheqtktanti. Salmo qellqerjamarakiw Diosar confiytanjja, jupajj Jehová Diosat akham sänwa: “Jupaw kupëjjajjanki, janiw kunas tinkuykitaniti” sasa (Salmo 16:8; 63:8). ¿Kunjamatsa Supayajj Diosat jitheqtayañ munistu?
SUPAYAJJ KʼARINAKWA JAQENAKAT PARLI
6. ¿Kuna kʼarinaksa Supayajj jaqenakat parläna?
6 Kunjamsa Supayajj Jehová Diosat kʼarinak parläna uka toqetwa 11 yatichäwin yatjjataniwaytanjja, jupajja kunatï walïki jan walïkaraki uk amtañatak Adanampi Evampis derechonïpkaspa ukhamwa säna. Supayajj Diosan amigopäñ munapki ukanakat kʼarinakwa parläna sasaw Job libronjja saraki. Kun katoqañ laykukis jaqenakajj Diosar servipkaspa, janis Diosar munasiñat servipkaspa ukhamwa Supayajj säna. Ukhamarusa, khitirus Diosat jitheqtayakiristwa sasaw Supayajj saraki. Jichhajja, kunsa Job chachat yateqsna, kunjamsa Jehová Diosajj jupar jarkʼaqäna uka toqetwa yatjjatañäni.
7, 8. 1) ¿Kunjamsa Jehová Diosajj Job chachar uñjäna? 2) ¿Kunsa Supayajj Job chachat säna?
7 ¿Khitïnsa Job chachajja? Diosatakjam sarnaqer jaqënwa, jupajj 3.600 maranak nayraw jakarakïna. Jehová Diosajj jupat akham sänwa: ‘Janiw khitisa oraqenjja utjkiti jupjamajja’ sasa. Job chachajj Diosar wal respetäna, jan walinaksa uñisirakïnwa (Job 1:8). Jupajj Diosan cheqpach amigopänwa.
8 Job chachajj kun katoqañ laykukis Diosar sirvkaspa ukhamwa Supayajj parläna, ukatwa Jehová Diosar akham säna: “Jumajj janiw khitina juparu llamktʼañapsa munktati, janirakiw familiaparusa, kuna yänakapatejj utjki ukanakarusa. Jumasti taqe luratanakaparojj bendeciraktawa, ukatwa jupajj oraqenjja walja uywanakani qamir jaqejja” sasa (Job 1:10, 11).
9. ¿Kun lurañapatakis Jehová Diosajj Supayar jaytäna?
9 Kun katoqañ laykukiw Job chachajj Diosar serviski sasaw Supayajj säna. Job chacharojj Jehová Diosat jitheqtayiristwa sasaw sarakïna. Ukampis Jehová Diosajj janiw Job chachat ukham amuykänti, ukatwa yantʼañapatakejj Supayar jaytäna. Job chachajj Diosan amigopänti janicha, Diosar taqe chuymat munasïna janicha ukajj ukhamatakwa yatisispäna.
SUPAYAJJ JOB CHACHARUW YANTʼI
10. 1) ¿Kunjamsa Supayajj Job chachar yantʼäna? 2) Ukhaman uñjasisajja, ¿kunsa Job chachajj luräna?
10 Nayraqatajja, Supayajj Job chachan taqpach uywanakap lunthatsuyäna, jiwarayarakïna. Ukjjarojj niya taqpach uywatanakaparuw jiwarayäna. Job chachajj janiw kunanëjjänsa. Ukjjarusti Supayajj mä jachʼa thayampiw 10 wawanakapar jiwarayäna. Ukhampachas Job chachajj janipuniw Jehová Diosat jitheqtkänti. Taqe ukhamanakan uñjaskasasa “Job chachajja janiw kuna juchsa lurkänti, janirakiw kuna jan walinaksa Dios toqejj” arskarakïnti (Job 1:12-19, 22).
11. 1) ¿Kunjamsa Supayajj Job chachar mayamp yantʼäna? 2) Ukhaman uñjasisajja, ¿kunsa Job chachajj luräna?
11 Supayajj janiw ukhamak qheparkänti. Jehová Diosarojj mayampiw akham säna: “Jichhasti janchiparu llamktʼam, ukatsti ukapachaw uñjäta kunjämtejj juman ajanumaru ñanqha arunakampi maldecïtam ukjja” sasa. Ukatwa Supayajj mä jan wali usumpi Job chachar usuntayäna (Job 2:5, 7). Ukhaman uñjaskasasa, Job chachajj janipuniw Diosat jitheqtkänti. Jupajj “janiw kuna juchanaksa lurkänti, janirakiw lakapampis kuna jan walinaksa arskarakïnti” (Job 2:10).
12. ¿Kunjamsa Job chachajj Supayan kʼarïtap qhanstayäna?
12 Job chachajj kunatsa tʼaqesïna uk janiw yatkänti, kunanaksa jupjjat Supayajj Jehová Diosar säna uksa janirakiw yatkänti. Diosas tʼaqesiykaspa ukham amuyäna (Job 6:4; 16:11-14). Ukhamäkchïnsa janipuniw Jehová Diosat jitheqtkänti. Job chachajj janiw jupatakik taqe kuns munir jaqëkänti, Jehová Diosarus cheqapuniw munasïna, ukatwa amigopäna. ¡Kunanaktï Supayajj Job chachat parlkäna ukanakajj kʼarïnwa!
13. Diosat jan jitheqtasajja, ¿kunsa Job chachajj qhanstayäna?
13 Kunanakas alajjpachan pasaskäna uk janis Job chachajj yatkchïnjja, janipuniw Jehová Diosat jitheqtkänti. Ukham lurasajj Supayan kʼarïtapwa qhanstayäna. Jupat jan jitheqtatapatjja, Jehová Diosajj walja bendicionanakwa Job chachar churäna (Job 42:12-17).
¿SUPAYAJJ JUMAT KAMSARAKISA?
14, 15. ¿Kuna kʼarinaksa Supayajj taqe jaqenakat parli?
14 ¿Kunanaksa Job chachan sarnaqäwipat yateqsna? Jichhürunakanjja, kun katoqañ laykukis Diosar sirvksna ukhamwa Supayajj jiwasat saraki. Job 2:4 qellqatanjja Supayajj akham sänwa: “Mä jaqejja jakañapa qhespiyasiña laykojja kunsa lurakispawa” sasa. Ukham sasinjja, janiw Supayajj Job chachatak parlkänti, jan ukasti taqe jaqenakatwa parlarakïna. Job chachan jiwatapat walja maranak qhepatsti, Supayajj Jehová Diosatsa servirinakapatsa kʼarinak parlaskakïnwa. Proverbios 27:11 qellqatajj siwa: “Munat wawajjay, yatiñanïmaya, nayarojj kusisiyitätawa; ukhamatwa arsusëjja nayar [kutkatasirirusa]” sasa.
15 Jehová Diosar istʼaña, jupan amigopäñwa jumajj ajllisma, ukhamatwa Supayan kʼarïtap qhanstayäta. Diosan amigopäñatakejj jan walinak apanukuñamawa. ¡Ukham luratamat janiw amtaskätati! Diosar serviñajj janiw aleq ukham amtañakïkiti. Supayajja, maynejj jan walinakan uñjasisajj Diosat jitheqtaspawa sasaw parli. Jupajj kunaymanitwa Diosat jitheqtayañ munistu. ¿Kunanaksa ukatakejj lurpacha?
16. 1) ¿Kunjamanakatsa Supayajj jaqenakar Diosat jitheqtayañ muni 2) ¿Kunjamatsa Supayajj Jehová Diosat jitheqtayiristam?
16 Supayajj janiw Diosan amigopäñas munkiti, ukatwa Diosat jitheqtañasatakejj kunaymaninak luri. Supayajj “mä leonar uñtataw warartʼasis muyuski, maynir manqʼantañwa thaqaskaraki” (1 Pedro 5:8). Inas amigonakamasa, familiaranakamasa, yaqhanakasa kunatï Dios nayraqatan walïki uk jan lurañam munapkchiniti, jan ukajj inas Bibliat yatjjatañamsa jan munapkchiniti. Ukhaman uñjasisajj yantʼatäkasmas ukham amuyasisma, ukampis janiw aynachtʼañamäkiti (Juan 15:19, 20). * Supayajj ‘qhankir angeläkaspas’ ukhamaw tukuraki. Ukham tukusaw Diosar jan istʼañasatakejj engañjistaspa (2 Corintios 11:14). Maysa toqetjja, Diosar serviñatakejj janis walïksna ukham amuyañaswa Supayajj munaraki, ukhamatwa Jehová Diosat jitheqtayañ munistu (Proverbios 24:10).
JEHOVÁ DIOSARUW ISTʼAÑASA
17. ¿Kunatsa Jehová Diosar istʼtanjja?
17 Jehová Diosar istʼasajj Supayan kʼarïtapwa uñachtʼaytanjja. ¿Kunas Diosar istʼañatakejj yanaptʼistani? Bibliajj siwa: “Diosamarusti taqe chuymamampi, taqe jakañamampi, taqe chʼamamampi munam” sasa (Deuteronomio 6:5). Jehová Diosarojj wal munastanjja, ukatwa jupar istʼtanjja. Diosarutï jukʼamp munasiñänejja, kuntï jupajj lurañas munki ukanakwa lurañäni. Apóstol Juanajj sänwa: “Jiwasatejj Diosar munasstan ukhajja, mandamientonakap phoqarakiñäniwa, mandamientonakap phoqañajj janiw chʼamäkiti” sasa (1 Juan 5:3).
18, 19. 1) ¿Kunanak lurañas Jehová Diosatakejj jan walïki? 2) Diosajj janipuniw kuntï jan lurirjamäktan uk maykistaspati, ¿kunjamatsa uk yattanjja?
18 ¿Kunanak lurañas Jehová Diosatakejj jan walïki? “ Diosajj uñiski ukanak uñisiñasawa” siski uka recuadronwa ukanakat mä qhawqha uñjjattʼäta. Qalltanjja ukanakajj janis sinti jan walïkaspa ukhamwa amuyasma. Ukampis jumatï Biblia liytʼäta, uka toqet sum amuytʼarakïta ukhajja, Jehová Diosan leyipar istʼañajj kunja wakiskirisa ukwa amuyäta. Jan walinak apanukuñ wakisitapsa amuyarakïtawa. Ukham lurañajj chʼamakïspawa, ukampis jumatï ukham lurätajja, Jehová Diosan amigopäñatak chʼamachasitamatjja kusisita, suma ukhamaw jakasïta (Isaías 48:17, 18). ¿Kunas jan walinak apanukuñatakejj yanaptʼistaspa?
19 Jehová Diosajja, janipuniw kuntï jan lurirjamäktan uk maykistuti (Deuteronomio 30:11-14). Niyakejjay Diosajj amigosächejja, sum uñtʼistu. Kunanaksa lurirjamätan, kunanakas aynachtʼayistaspa uksa yatirakiwa (Salmo 103:14). Apóstol Pablojj akham chʼamañchtʼistu: “Diosajj arunakap phoqapuniwa, janiw jupajj munkaniti jumanakajj jan aguantirjamäpkta ukat jukʼampi yantʼatäpjjañamjja. Ukhamajj yantʼanakan aguantapjjañamatakejj jupaw yanaptʼapjjätam” sasa (1 Corintios 10:13). Jehová Diosajj kunatï walïki uk lurañatakejj yanaptʼistaniwa. Jan walinakar atipjañatakisa, Jupajj “jaqen chʼamapat jilankki uka” chʼamwa churistani (2 Corintios 4:7). Pablojja, kunjamsa Diosajj jupar yanaptʼäna uk uñjasajj akham sänwa: “Khititejj nayar chʼam churkitu ukan chʼamapampejja taqe kunatakiw nayajj chʼamanïta” sasa (Filipenses 4:13).
DIOSAJJ MUNASKI UKANAKARUW MUNASIÑASA
20. 1) ¿Kunjam jaqëñasasa? 2) ¿Kunatsa ukatakejj chʼamachasiñasa?
20 Jehová Diosan amigopäñ munstan ukhajja, kunanakatï jan walïki ukanak janiw lurañasäkiti (Romanos 12:9). Diosan amigonakapjamajja, kunanakarutï jupajj munaski ukanakaruw munasiñasa. Ukajj Salmo 15:1-5 (liytʼañataki) qellqatanwa qhanañchasi. Jehová Diosan amigonakapajj jupat yateqasipjje. Jupanakajj ‘munasiri, kusisiri, sumankiri, pacienciani, khuyapayasiri, suma chuymani, Diosar confiyiri, llampʼu chuymani’ ukhamäpjjewa (Gálatas 5:22, 23).
21. ¿Kunsa Jehová Diosjam chuymanïñatakejj lurañama?
21 ¿Kunas Jehová Diosjam chuymanïñatakejj yanaptʼiristam? Kunarutï Jupajj munaski ukaruw munasiñama, ukatakejj sapüruw Biblia liyiñama, yatjjatañamaraki (Isaías 30:20, 21). Ukhamtï lurätajja, Jehová Diosarojj jukʼampiw munasïta, jupar istʼañsa munarakïtawa.
22. ¿Kunsa Jehová Diosar istʼatamat katoqäta?
22 Jan walinak apanukuñajja, thantha isi apsusisin machaq isimpi isthapisiñampi sasiwa. Biblianjja akham siwa: “Nayrajj kunjam jaqëpjjayätas ukanakjja isïkaspas ukham apsusipjjam [...]. Antisas Diosajj churkistu uka machaq jaqëñamp isthapisipjjam” sasa (Colosenses 3:9, 10). Ukham lurañajj chʼamakïspawa, ukampis jiwasatï Jehová Diosar istʼañäni, jan walinaksa apanukuñäni ukhajja, Jehová Diosat ‘walja askinaka’, mä arunjja bendicionanak katoqañäni (Salmo 19:11). Ukhamasti, Jehová Diosar istʼañ ajllim, Supayan kʼarïtapsa uñachtʼayarakim. Jehová Diosarojja, janiw jutïrin kun katoqañ laykukis serviñamäkiti, jan ukasti jupar munasiñatwa serviñama. Ukhamtï lurätajja, ¡Jehová Diosan cheqpach amigopäyätawa!
^ Párrafo 16 Bibliat yatjjatañatak jarkʼapktam ukanakarojja Supayas apnaqkaspa ukham janiw amuyañamäkiti. Ukampis Supayaw ‘akapachan diosapajja’ “akapachajj Supayan amparapankiwa” sasaw Bibliajj qhanañchi. Ukhamasti inas yaqhepajj Diosar serviñam jan munapkchiniti, ukhampachas janiw aynachtʼañamäkiti (2 Corintios 4:4; 1 Juan 5:19).


text:
PELIWEISI 11
¿Jehovámeta nakanamujjunaeweta?
Dioso namujjunaeweta waja nawajütsijawa (1 Pedro 3:12)
Jehová nakanamujjunaeweta waja nawajükaejawa (Hechos 10:31). Bajaraponü jitsipa waja jumeitsinejja dajjita bajamatabükueneta jjuanü rubena.
Jjamü bewajütame Jehová kaenüta.
Dioso bebarkueikueijeitsi dajjitakuenejawanü (1 Juan 5:14)
Wajüre benajjatsieyo pe ejjanaenejja jjua yabarajitsipa irata, pakuenia baja atübütatsia ejjana.
Pejjaniakuene nejjanaenejja, wajüre Jehová pekayawenonaenejja, nenakuenebinejja, nijabonejjata i nenajuma akatsinejja ata tsibukeitsi apo pekatosajinaenejja pejjaejawa. Wajüre ata pejamatabü saütsinejjatsi pedomaebiwitsi.
Nawajüre Jesús pewünüta (Juan 15:16).


text:
8 JALJA
¿Kunas Diosan Apnaqäwipaxa?
¿Diosan Apnaqäwipatxa Bibliax kamsisa?
¿Kunsa uka Apnaqäwix lurani?
¿Uka Apnaqäwix kunapachasa aka Uraqxar Diosan munañap lurayani?
WARANQ waranqa jaqinakawa aka Uraqpachanxa, Bibliankiri wali uñt’at mayisïwi yatipxi. Jesusaw uka mayisïwxa yatichatayna ukat wali wakisiri arunakaniwa. Kunanak mayisiñsa yatichatayna uka kimsa tuqit yatxatañäni, ukhamatwa amuyañäni kunsa Bibliaxa chiqpachapuni yatichi uka tuqita.
2 Jesusaxa akham qalltasawa Diosat mayisiñ yatichäna: “Jumanakaxa akham sasaw mayisipxäta: ‘Alaxpachankir nanakan Awkija, sutimax jach’añchatäpan, Apnaqäwimax jutpan. Munañamax luraspan, alaxpachansa ukhamaraki aka Uraqinsa’” sasa (Mateo 6:9-13, NM). ¿Uka kimsa mayisïwinakaxa kamsañs muni?
3 Jehová Diosan sutipatxa sum yatxtanxa. Ukhamaraki, kunsa jaqinakataki nayrax luräna ukat kunsa lurarakini uka amtapsa yatiqxaraktanwa. Ukhamaxa, ¿“Apnaqäwimax jutpan” siski uka arunakampix kun mayiñsa Jesusax yatichäna? ¿Kunas Diosan Apnaqäwipaxa? ¿Kunjamsa uka Apnaqäwin jutäwipax Diosan sutiparu jach’añchani? ¿Kunjamsa uka Apnaqäwix Diosan munañapxa lurani?
¿KUNAS DIOSAN APNAQÄWIPAXA?
4 Diosan Apnaqäwipaxa, Jehová Diosan utt’ayata mä gobiernowa. Ukat Jupa kikpawa Apnaqiripxa jan ukax Reyipxa ajlliraki. ¿Khitis uka Apnaqirixa? Jesucristowa. Aka Uraqina apnaqirinakat sipansa wali jach’a Apnaqiriwa; ukatwa “munañaninakans Munañanipa, reyinakansa Reyiparakiwa” sataxa (Apocalipsis 17:14). Jesusaxa akapach kawkïri apnaqirinakat sipansa wali sumanak lurañataki ch’amaniwa.
5 ¿Diosan Apnaqäwipax kawkits apnaqanini? Amuyt’añäni, ¿kawkinkis Jesusaxa? Kunjamtï yatxtanxa, t’aqhisiyañ mä lawar ch’akkatasaw jiwayapxatayna, ukat jaktasaxa alaxpacharuwa makatxäna (Hechos 2:33). Ukhamaxa, Diosan Apnaqäwipaxa alaxpachankiwa. Ukatwa Biblianxa “alaxpach reino[…]” sataxa (2 Timoteo 4:18). Alaxpachankchisa, aka Uraqiruwa ch’amapampix apnaqanini (Apocalipsis 11:15).
6 Jesusjamaxa janiw yaqha apnaqirix utjkiti. ¿Kunatsa ukham sistanxa? Kunattix janipuniw jiwkaniti. Jesusaxa janiw akapach apnaqirinakjamäkiti, “jupa sapakiw jan jiwkiti, jan khitimpis jak’achkaya qhananwa jakaraki” siw Bibliaxa (1 Timoteo 6:16). Ukhamasti, Jesusan suma luratanakapaxa waljäniwa, wiñayatakirakïniwa.
7 Jesusxat kamsis Bibliax uk uñxatañäni: “[Jehová] Tatitun ajayupasti jupxankapuniniwa, ukatsti yatiñampi, ch’ikhi kankañampi, suma amuyt’a chuymampi, ch’amampi, [Jehová] Tatitur uñt’añampi jupar axsarañampwa churani. Jupax janiw aliq uñkatasaki kunsa uñjkaniti, ch’axwanaksa janirakiw aliqa parlanak ist’asaki t’aqjkaniti. Aynacht’atanakarusti chiqa luräwimpiw uñjani, markan utjiri pobrenakan arsusitanakapsti arxatarakiniwa” (Isaías 11:2-4). Jesusax chiqakankañampiwa, khuyapayasiñampiw jaqinakaru apnaqani, ukwa uka arunakax uñacht’ayistu. ¿Ukham apnaqir munasmati?
8 Kunjamänis Diosan Apnaqäwipaxa uk yatxataskakiñäni: Jesusax janiw sapaki apnaqkaniti, jan ukasti yaqhanakampiw apnaqani. Amuyt’añataki, “khitinakatix atipjkani ukanakaruxa, nayamp chikwa qunt’asiyä tronoxana” sänwa Jesusaxa (Apocalipsis 3:21). Jesusan ajllit arkirinakapasa apostolanakapasa Jesusamp chikaw alaxpachana Diosan Apnaqäwipan qunt’asipxani. ¿Qhawqhanïpxanisa?
9 Kunjamtï 7 jaljan yatiqktanxa, apóstol Juanax uñjäwipanxa “[Jesucristo] Corderoruw uñjta Sión qullu patana [alaxpachan Apnaqirjama] sayaskiri” siwa. “Jupamp chikasti pataka pusi tunka pusini waranqa jaqinakaw ukankaskarakïna, jupanakasti paranakaparux Corderon sutipampi, ukhamarak Awkipan sutipampi qillqt’atäpxänwa” sasa. ¿Khitinakas uka 144.000 jaqinakaxa? Juan pachpaw akham qhanañchi: “Akanakasti janiw warminakampi juch lurasa q’añuchasipkataynati, jan ukasti q’umapuniw qhiparapxatayna, ukatsti Corderorurakiw arkapxi kawkirutix jupax sarki ukaru. Jaqinak taypita jupanakax qhispiyatäpxataynawa, Diosatakisa Corderotakisa nayrïri ofrendanakapäkaspas ukhama” sasa (Apocalipsis 14:1, 4). Ukhamasti, Jesusan arkirinakapawa jupampi chika alaxpachan apnaqapxañapatak ajllitäpxixa. Jiwasinxa alaxpacharuw jaktapxi, Jesusamp chika ‘taqi aka uraqpacharu apnaqapxañapataki’ (Apocalipsis 5:10). Apostolanakax aka Uraqin sarnaqapkäna ukürunakatpachwa Diosax uka chiqa chuyman cristianonakaruxa ajllitayna, 144.000 phuqachañkama.
10 Ukhamasti, Jesusampi 144.000 ajllit jaqinakampiwa apnaqapxistani, ukaw Jehová Diosan amtapaxa, ukhamwa munasiñapxa uñacht’ayistu. Jesusax jiwasjam jaqïñsa yatiwa, ukatwa t’aqhisïwinakasxa yatiraki. Pablox sänwa: “Jiwasan uka jach’a jilïr sacerdotesasti khuyapt’ayasistaspawa t’ukha kankañasanxa, jupa kikparakiw taqi casta yant’anaka jiwasjama t’aqhisiwayi, ukampis jan juchar purisa” sasa (Hebreos 4:15; 5:8). Khitinakatix Jesusamp chika apnaqapkani ukanakasa, t’aqhisïwinakanwa sarnaqawayapxaraki. Juchararäkasinsa sum sarnaqapxäna ukatsti taqi kuna usuñanakansa t’aqhisiwayapxarakiwa. Ukhamasti, amuyapxaniwa jaqinakan jan walt’äwinakapsa, t’aqhisiñanakapsa.
¿KUNSA DIOSAN APNAQÄWIPAX LURANI?
11 Jesusaxa, arkirinakaparu mayisiñ yatichasaxa, janiwa, Diosan Apnaqäwipax jutpan sasaki yatichkänti; jan ukasti Jehová Diosan munañapaxa luraspan “alaxpachansa ukhamaraki aka uraqinsa” sasaw yaticharakïna. Alaxpachanxa, kawkintï Diosax utjaski ukanxa, angelanakaxa Diosan munañapxa phuqasipkapunïnwa. Ukampisa, kunjamtï 3 jaljan yatiqktanxa, mä ñanqha angelaw Diosan munañap jan lurañ munxataynati, ukat Adanampi Evampirusa jucharuw puriyatayna. Biblianxa kamspachas uka Satanás sutin ñanqha angelatxa, ukxa 10 jaljanwa juk’amp yatiqarakiñäni. Satanasampi ukat jupar arkiri ñanqha angelanakampixa mä juk’a tiempokiw alaxpachankapxäna, Diosax janïraw jaquqankänti. Ukhamasti, Jesusax aka Uraqinkäna ukhaxa, alaxpachanxa janiw taqinix Diosan munañapxa lurapkänti. Ukampisa, Diosan Apnaqäwipan Jesusax apnaqañ qalltxañapäna ukhaxa janiw ukhamäxañapäkänti, Jesucristoxa Supayampiw nuwasiñapäna (Apocalipsis 12:7-9).
12 Kunas pasañapäna uka tuqitwa akïr profeciax akham qhanañchistu: “Mä jach’a aru alaxpachat ist’ta akham siri: ‘Purinxiwa Diosasan qhispiyasiñapaxa, munañanïñapasa, jupan apnaqañapasa, Jesucristona munañapampi apnaqañapasa. Jilanakasaru k’arintasa juchañchirïki [uka Supayasti] ukatxa jaqsutäxiwa, jupasti uruy arumarakiwa, jilanakasarux Dios nayraqatan juchañchäna’” sasa (Apocalipsis 12:10). Aka profecianxa pä phuqasïwit parlasi ¿uk amuytati? Nayraqatxa Jesucristow Diosan Apnaqäwipan apnaqañ qallti. Ukxarusti, Supayaruw alaxpachata aka Uraqir jaquqasini.
13 Uka qillqatanakaxa phuqasxiwa, ¿ukat kunanakas pasäna? Alaxpach tuqitxa akham siwa: “Alaxpachanakasti ukan utjirinakasa kusisipxam” sasa (Apocalipsis 12:12). Ukhamaxa, Supayasa saxranakasa alaxpachat jaquqanitapxänwa, ukatxa suma angelanakaxa jan Jehová Diosat saraqasaw jupanakkamas sum apasipxi, ukatwa uka angelanakaxa wal kusisipxäna. Ukhamaxa, Diosan munañapaxa alaxpachan lurasxiwa.
14 ¿Uraqinxa kunas pasarakitayna? “¡Wali llakisiñarakiw uraqin ukhamarak qutan utjirinakatakixa! Supayasti jumanakan ukaruw wali colerat juti, tiempopan juk’akïtapa yatisina” sasaw Bibliax qhanañchi (Apocalipsis 12:12). Supayaxa alaxpachat jaquqanita, juk’a tiemponiki, ukhamaw uñjasi, ukatwa wali phiñasitaxa. Ukham wal colerasitapatwa aka Uraqin kunaymani jan walt’äwinak utjayi. 9 jaljanwa juk’ampi uka jan walt’äwinakatxa yatxataskarakiñäni. Ukampisa, mä jiskt’aw utji: ¿Diosan Apnaqäwipaxa kunjamsa aka Uraqinxa Diosan munañap lurayani?
15 Jichhasti, kawkïrïnas Diosan amtapaxa aka Uraqitakixa uk amtañäni. Kunjamtï 3 jaljan yatiqktanxa, aka Uraqi kusipachaptayañwa ukat aski jan jiwir jaqinakampi phuqantayañwa Jehová Diosax munäna, ukwa Edén huerta lurasaxa uñacht’ayistu. Adanampi Evampiruwa Supayax juchachasiyatayna, ukatwa Diosan munañapaxa aka Uraqitakixa ukürunakpacha jan phuqaskänti. Jehová Diosax aka Uraqitaki amtapxa janiw armkiti, “aski jaqinakax uraq katuqapxani, wiñayatakiw ukan jakapxarakini” uka arunakan phuqasiñapwa muni (Salmo 37:29). ¿Kunjamsa Diosan Apnaqäwipax uk lurani?
16 Daniel 2:44 profecía qillqatanxa akham siwa: “Uka reyinakan apnaqañapkamasti, alaxpachankiri Diosax mä yaqha reino sayt’ayarakini, uka reinosti janipuniw tukjatäkaniti ni apnaqatäkarakinisa yaqha markanakampixa, jan ukasti jupaw taqi yaqha reinonakarux tukjani, wiñayan wiñayapaw uka reinox utjarakini” sasa. ¿Kamsistusa Diosan Apnaqäwipat aka profeciaxa?
17 Aka tuqinakatwa parli: nayrïrixa, “uka reyinakan apnaqañapkamasti, alaxpachankiri Diosax mä yaqha reino sayt’ayarakini” siwa, mä arunxa, yaqha apnaqirinak utjkani ukhaw uka Apnaqäwixa utt’ayatäni siwa. Payïristi, wiñayatakiw uka Apnaqäwix utjani sarakiwa. Uka Apnaqäwixa janipuniw tukjatäkaniti ni yaqhampis apnaqatäkarakiniti. Kimsïristi, Diosan Apnaqäwipampi akapach apnaqäwinakampiw mä nuwasïwix utjani siwa, ukat atipirixa Diosan Apnaqäwipäniw sarakiwa. Ukhamasti, Diosan apnaqäwipakiw jaqinakar apnaqxani, ukham suma apnaqirixa janipuniw utjkänti ni utjkanisa.
18 Diosan Apnaqäwipampi ukat akapach apnaqäwinakampi nuwasïwi tuqitxa Bibliaw sum yatiyistu. Amuyt’añäni, aka ñanqhapach tukusïwi urunakanxa, saxranakaw akapach “taqi reyinakaru” sallqjañataki k’arinak apnaqapxani siwa. ¿Kuna amtampis uk lurapxani? Taqi apnaqirinakaru “tantachañataki taqi ch’aman Diosan jach’a urupana jupampi nuwasiñataki[w]” siwa. Ukhamasti “Armagedón satäkis uka chiqaruw” tantachatäpxani (Apocalipsis 16:14, 16). Kunjamtï aka pä jisk’a t’aqanakan siskixa, akapach apnaqäwinakaxa Diosan Apnaqäwipampi nuwasiñatakiwa tantachatäni, uka jach’a ch’axwäwixa Armagedón satäwa.
19 ¿Kunsa Armagedón ch’axwäwimpixa Diosan Apnaqäwipax lurani? Aka Uraqitaki Jehová Diosan munañapata amtaskakiñäni: kusipachaptayaña ukat jupar yupaychir suma jaqinakamp phuqantayañwa munäna. ¿Kunatsa Diosan munañapaxa jichhürunakan jan luraski? Kunattix juchachararätanwa, ukatwa usunttansa jiwaraktansa. Ukampisa, kunjamtï 5 jaljan yatiqktanxa, wiñay jakañ katuqañasatakiwa Jesusax jiwatayna. Apóstol Juanan arunakapxa amtaskpachätawa: “Diosax akapachar wal munatap laykuw mä sapa Yuqapar khitani, taqi khitinakatix jupar iyawsapki ukanakax jan chhaqañapataki, jan ukasti wiñay jakañanïñapataki” (Juan 3:16).
20 Ukatsti, jan wal sarnaqir jaqinakaw utjaraki. K’arisipxi, jaqi masiparus sallqjapxi, q’añu sarnaqäwinakan sarnaqapxi ukhamawa. Diosan munañapsa janiw lurañ munapkiti. Ukham jan wal sarnaqirinakaxa Armagedón sat Diosan nuwasïwipan jiwarayatäpxaniwa (Salmo 37:10). ¿Kunatsa Diosan munañapax jan phuqaskarakpacha? Kunattixa, akapacha apnaqirinakaxa janiw suma lurañaru jaqinakarux wiytapkiti. Waljaniw jan suma apnaqirïpkiti, yaqhanakasti jan sintt’asirinaka, qullq chhaqtayirinaka ukhamawa. Bibliax chiqpunwa akham saski: ‘Jaqinakax ch’amapampix masinakaparu jan walinak lurapxi’ sasa (Eclesiastés 8:9).
21 Ukatxa, Armagedón pasatatsti, jaqinakaxa mä sapa apnaqirinikïxapxaniwa, ukasti Diosan Apnaqäwipawa. Uka Apnaqäwixa Diosan munañapwa lurayani ukatxa wali suma bendicionanakwa apanini. Satanasarusa ñanqha angelanakarusa jan mayampitakiw tukjani (Apocalipsis 20:1-3). Jehová Diosar taqi chuyma yupaychir jaqinakaxa jan usuntasaw sarnaqasipxani, janiw jiwxapxaniti jan ukasti wiñayatakiwa jakasipxani, ukatakiwa Jesusax jakañap luqtasïna (Apocalipsis 22:1-3). Ukatsti, aka Uraqxa kusipacharuwa tukuyani. Ukhamatwa uka Apnaqäwipaxa Diosan munañapxa aka Uraqin lurayani, ukatxa Diosan sutipasa jach’añchatarakïniwa. ¿Ukax kamsañs munpacha? Diosan Apnaqäwipa utjatapatxa, taqi jaqinakawa Jehová Diosan sutipxa wal respetapxani, jach’añchapxarakini, ukwa uka arunakax sañ muni.
¿UKA APNAQÄWIXA KUNAPACHASA AKA URAQXAR APNAQAÑ QALLTANI?
22 Kunapachatix Jesusax arkirinakaparu “apnaqäwimax jutpan” sasaw mayisipxäta siskäna ukhaxa, uka apnaqäwix janïraw jutkänti. ¿Jesusax alaxpacharu makatxäna ukhat jutpachäna? Janiwa, kunapachatix Jesusax jaktayataxäna ukat aksaruxa Salmo 110:1 uka profeciawa phuqasiñapa sasaw Pablosa Pedrosa sapxatayna, ukanxa akham siwa: “[Jehová] Tatitux Reyixarux sänwa: ‘Kupixaxar qunt’asim, timanakamar [jan ukax uñisirinakamar] takxatayañaxkama’ sasa” (Hechos 2:32-34; Hebreos 10:12, 13). Ukhamasti, Jesucristoxa mä qhawqha tiempo suyañapänwa.
23 ¿Qhawqha tiempos suyañapänxa? 1914 marakamaw Jesucristox Apnaqañapataki suyani sasaw Bibliat taqi chuyma yatiqirinakaxa, 1800 maranakanxa sapxatayna. (Uka 1914 mara tuqit sum yatxatañatakixa, juk’ampi yatxatañataki siski ukwa uñxatäta.) Uka cristianonakaxa chiqpunwa sasipkatayna, kunattix uka 1914 maranxa Uraqpachana jach’a luräwinakaw phuqasxi. Bibliankiri profecianakan phuqasïwipaxa ukwa qhanañcharakistu, 1914 uka maranxa Jehová Diosawa Jesucristorux Apnaqirit utt’ayäna, ukatsti alaxpachana apnaqañwa qallti. Satanasaxa ‘tiempopa juk’akïtapwa yatisi’, uka urunakanwa jakasktanxa (Apocalipsis 12:12; Salmo 110:2). Ukhamasti, Diosan Apnaqäwipaxa niyaw Diosan munañapxa aka Uraqin lurayani saraksnawa. ¿Jumatakix janit suma yatiyäwïki? ¿Chiqäpachaw sasmati? Jutïr jaljanxa, kunsa Bibliaxa chiqpachapuni uka tuqinakat yatichi ukanakwa uñjañäni.
KUNSA BIBLIAX YATICHI
- Diosan Apnaqäwipaxa alaxpachankir mä gobiernowa. Apnaqiripasti Jesucristowa, jaqinak taypita 144.000 ajllitanakawa jupamp chika apnaqapxarakini (Apocalipsis 14:1, 4).
- 1914 maranwa Jesucristoxa Apnaqañ qalltawayi, ukatsti Satanasax alaxpachata aka Uraqiru jaquqanitawa uñjasiwayi (Apocalipsis 12:9).
- Diosan Apnaqäwipaxa niyaw akapach taqi apnaqäwinakaruxa t’unjani ukatsti aka Uraqxa kusipachaptayaniwa (Apocalipsis 16:14, 16).
Yatichäwin jiskt’anakapa
1. ¿Kuna wali uñt’at mayisïwitsa yatxatañänixa?
2. Kuna kimsa tuqitsa Jesusaxa arkirinakaparu mayisiñ yatichäna, uk arst’ma.
3. ¿Diosan Apnaqäwipatxa kunanakas yatiñasa?
4. ¿Kunas Diosan Apnaqäwipaxa, ukat khitis Apnaqiripaxa?
5. ¿Diosan Apnaqäwipaxa kawkitsa apnaqani, ukat kunxarusa apnaqani?
6, 7. ¿Kunatsa Jesusjama yaqha apnaqirix jan utjkaspa?
8. ¿Khitinakasa Jesusampi chika apnaqapxani?
9. ¿Qhawqhanisa Jesusamp chika apnaqapxani, ukat kuna tiempotpachsa Diosax uka apnaqirinakaruxa ajllitayna?
10. Jesusampi 144.000 ajllitanakampiwa jaqinakaru apnaqapxani, ¿Diosan uka amtäwipaxa kunjamsa munasiñap uñachayistu?
11. ¿Kunatsa Jesusaxa arkirinakaparux Diosan munañapax alaxpachan luraspan sas mayisiñxa yatichänxa?
12. ¿Kuna pä phuqasïwitsa Apocalipsis 12:10 jisk’a t’aqan qillqataxa?
13. ¿Supayax alaxpachat jaquqanitäkän ukhaxa kunas pasatayna?
14. ¿Kunas pasatayna Supayax aka Uraqiru jaquqanitäkän ukhaxa?
15. ¿Kunas Diosan Amtapaxa aka Uraqitakixa?
16, 17. ¿Kamsistusa Daniel 2:44 profeciaxa Diosan Apnaqäwipatxa?
18. ¿Akapach apnaqäwinakampi Diosan Apnaqäwipampi ch’axwäsipki uka nuwasïwixa kamsatasa?
19, 20. ¿Kunatsa Diosan munañapaxa aka Uraqinxa jan phuqaski?
21. ¿Kunjamsa Apnaqäwipax Diosan munañapa aka Uraqin lurayani?
22. Janiw Diosan Apnaqäwipax jutkänti kunapachatix Jesucristox aka Uraqinkkäna ukhaxa, jiwatata jaktayatakäna ukhasa, ¿kunatsa ukhamaw sisnaxa?
23. 1) ¿Kunapachasa Jesusax apnaqañ qallti? 2) ¿Kuna tuqitsa jutïr jaljanxa yatxataskañänixa?
Jukʼamp yatiñataki
Jan kun mayisakiw Bibliat yatichapjjerisma
¿Kunatsa Bibliat yatjjatañama?
Bibliajj walja jaqenakan jisktʼanakaparuw qhanañchawayi, ¿jumajj ukanak yatiñ munarakismati?